text:
Krónu fyri krónu játtan
Síðstu nógvu árini hevur verið serlig játtan á løgtingsins fíggjarlóg til krónu til krónu marknaðarføring. Í 2017 er hendan játtanin 375.000,- kr.
Játtanin verður latin ferðavinnuni at marknaðarføra Føroyar sum ferðamál eftir “krónu fyri krónu” leistinum. Lýsing eftir krónu fyri krónu umsóknum er vanliga í miðlunum í januar, tá fíggjarlógin fyri árið er kend. Endamálið við játtanini er at samstarva um nýskapandi marknaðarføring av Føroyum sum ferðamáli.
Minsti stuðul, ið verður latin einstakari verkætlan, er 25.000,- krónur, og mesti stuðul er 250.000,- krónur. Dentur verður lagdur á, at verkætlanirnar ikki eru partur av vanligu marknaðarrøktini.
Verkætlanir hava fyrimun:
- ið eru nýskapandi
- ið eru eitt nýtt framtak
- ið eru á okkara fokusmarknaðunum, sum lýstir í ætlanini fyri marknaðarføring av Føroyum sum ferðafólkalandi
- har fleiri partar taka lut
Freistin at søkja er 1. februar 2017.
Almennar reglur fyri stuðulsveiting og umsóknarblaðið kunnu takast niður.


c: text/html

text:
18. Dópurin og títt samband við Gud
1. SKAL EG LATA MEG DOYPA?
„Hygg, her er vatn – hvat forðar fyri, at eg verði doyptur?“ – Ápostlasøgan 8:36
Hví skalt tú lata teg doypa, og hvussu?
Við dópinum vísir tú, at tú ikki longur livir, sum tú plagdi, men ert farin at liva soleiðis, sum Gud vil hava teg at liva.
Matteus 28:19, 20
Tú mást lata teg doypa, um tú vilt tæna Jehova.
Sálmur 40:9
Við dópinum vísir tú øðrum, at tú vilt tæna Gudi.
Matteus 3:16
Tú mást undir vatn, allur sum tú ert, soleiðis sum Jesus eisini bleiv doyptur.
2. JEHOVA VÆNTAR ONGANTÍÐ OV NÓGV AV TÆR
„Tað er kærleikin til Gud, at vit halda boð Hansara; og boð Hansara eru ikki tung.“ – 1. Jóhannesarbræv 5:3
Hví skalt tú ikki vera bangin fyri at víga títt lív til Jehova?
Sálmur 103:14; Esaias 41:10
Tú skalt ikki vera fullkomin fyri at víga títt lív til Jehova. Hann hjálpir tær at gera tað, sum er rætt.
Kolossebrævið 1:10
At elska Jehova hjálpir tær at vinna á óttanum fyri at særa hann.
3. ÁÐRENN TÚ VERÐUR DOYPTUR
„At gera vilja Tín, Gud Mín, er gleði Mín, lóg Tín er Mær í hjarta!“ – Sálmur 40:9
Hvat skalt tú gera, um tú vilt víga títt lív til Jehova?
Jóhannes 17:3
TÚ MÁST KANNA GUDS ORÐ
Lær Jehova og Jesus at kenna. Jú meira tú fært at vita um teir, meira fert tú at elska teir.
Hebrearabrævið 11:6
TÚ MÁST STYRKJA TRÚNNA
Lít fult og fast á lyftini frá Gudi og á, at Jesu offur kann bjarga okkum undan synd og deyða.
Ápostlasøgan 3:19
TÚ MÁST ANGRA SKEIVAN ATBURÐ
Tað vil siga, at tú ert sera keddur um tað skeiva, sum tú hevur gjørt.
TÚ MÁST VENDA VIÐ
Tað vil siga, at tú í staðin fyri at gera tað, sum er skeivt, gert tað, sum er rætt.
1. Pætursbræv 4:2
TÚ MÁST VÍGA TÍTT LÍV TIL JEHOVA
Tú vígir títt lív til Jehova, tá ið tú í bøn lovar at tæna honum, so hann verður tað týdningarmesta í tínum lívi.

robotstxt: allowed

filter: keep


text:
Heri Simonsen 09.01.2017 (22:45)
Danski HM-hópurin er úttikin
Mikudagin byrjar HM-endaspælið í manshondbólti. Kappingin verður í Fraklandi frá døgunum 11. januar til 29. januar.
Millum favorittarnir at fara við gullinum eru donsku OL-gullvinnararnir. Danmark spælir sín fyrsta dyst í bólki D fríggjakvøldið klokkan 19.45. Mótstøðuliðið verður Argentina.
Íslendski landsliðsvenjarin hjá Danmark hevur tikið út 17 mans. Millum teir úttiknu er Hans Lindberg, sum er av føroyskari ætt.
Teir úttiknu eru :
Málverjar :
Nicklas Landin, THW Kiel
Jannick Green, SC Magdeburg
Strikuspælarar :
Henrik Toft Hansen, SG Flensburg-Handewitt
René Toft Hansen, THW Kiel
Jesper Nøddesbo, FC Barcelona
Vengur :
Casper U. Mortensen, TSV Hannover-Burgdorf
Lasse Svan Hansen, SG Flensburg-Handewitt
Magnus Landin, KIF Kolding København
Hans Lindberg, Füchse Berlin
Bakkar :
Mikkel Hansen, PSG Paris
Henrik Møllgaard, PSG Paris
Kasper Søndergaard, Skjern Håndbold
Morten Olsen, TSV Hannover-Burgdorf
Mads Mensah Larsen, Rhein-Neckar Löwen
Lasse Andersson, FC Barcelona
Michael Damgaard, SC Magdeburg
- 17. maður verður Niclas Kirkeløkke frá GOG


text:
26. PARTUR
Hvussu kunnu vit øll halda okkara ríkissal reinan og penan?
Allir ríkissalir hjá Jehova vitnum bera Guds heilaga navn. Tí meta vit tað sum ein heiður og ein týðandi part av okkara tilbiðing at halda ríkissalin reinan, nossligan og í góðum standi. Øll kunnu hjálpa til.
Bjóða teg fram at gera reint. Eftir hvørt møti hampa og rudda brøður og systrar ríkissalin. Eina ferð um vikuna verður vaskað meira gjølla. Ein elsti ella ein samkomutænari samskipar arbeiðið, vanliga verður farið fram eftir einum áminningarlista. Tørvur er á hjálp til at vaska ella dustsúgva gólvið, støva av, rætta stólar, vaska vesi, pussa spegl og fara út við ruski. Haraftrat skulu vindeyguni vaskast við jøvnum millumbili, og økið uttandura skal eisini røkjast. Í minsta lagi eina ferð um árið verður ein dagur settur av at gera høvuðsreint. Lata vit børnini hjálpa okkum, læra vit tey at virða staðið, har vit tilbiðja Jehova. — Prædikarin 4:17.
Tak eina hond í við ymiskum ábøtum. Hvørt ár verður gjøllari kannað eftir, hvørjum standi ríkissalurin er í, bæði innan og uttan. Við støði í hesum eftirliti verða ábøtur gjørdar fyri at halda salin í góðum standi, so sleppast kann undan óneyðugum útreiðslum. (2 Krønikubók 24:13; 34:10) Ein ríkissalur, har vit tilbiðja Gud, skal vera tignarligur, og tí má hann vera reinur og væl hildin. Hjálpa vit til í hesum arbeiðinum, vísa vit, hvussu góð vit eru við Jehova og staðið, har vit tilbiðja hann. (Sálmur 122:1) Ein væl hildin ríkissalur hevur eisini góða ávirkan á fólk sum heild. — 2 Korintbræv 6:3.
Hví skulu vit ikki lata staðið, har vit tilbiðja Gud, falla í vanrøkt?
Hvørji tiltøk eru sett í verk fyri at halda ríkissalin reinan?
LÆR MEIRA
Hvussu ganga møtini hjá Jehova vitnum fyri seg?
Fá at vita, hvussu vit tilbiðja Gud.


text:
Ein meirluti í Løgtinginum gjørdi av 29. apríl í fjør, at samskynd skuldu sleppa at giftast. Men ein treyt varð sett fyri, at lógin kundi koma í gildi: ein regla um signing av borgarligum vígslum skuldi takast úr hjúnabandslógini fyrst.
Hjúnabandslógin er donsk, og tí skuldi Fólkatingið endaliga samtykja, at samkynd kunnu giftast í Føroyum. Men viðgerðin av uppskotinum steðgaði í danska embætisverkinum áðrenn tað slapp fyri Fólkatingið.
Spurningurin avgreiðast í Danmark
Gamaní er hjúnabandslógin donsk, men fólkakirkjan er føroysk, og tí kunnu bara føroyingar avtaka signingina av borgarligum vígslum, vildu donsku embætisfólkini vera við. Kjak tók seg síðani upp millum Mentamálaráðið og Løgmansskrivstovuna.
Løgfrøðingarnir í Mentamálaráðnum siga, at hóast fólkakirkjan otar seg inn í hjúnabandslógina, við at lova signing til borgarliga vígd hjún, skal spurningurin avgreiðast í Danmark, tí hjúnabandslógin er donsk.
Løgmansskrivstovan tók hinvegin undir við dønum. Fólkakirkjan er føroyskt málsøki, og tí skal spurningurin um at avtaka signing av borgarligum vígslum úr hjúnabandslógini avgreiðast í Løgtinginum.
Løgmaður tikið endaliga avgerð
Hann tekur ikki undir við Mentamálaráðnum, at spurningurin skal avgreiðast í Danmark. Tí hevur Rigmor Dam loksins sent eitt uppskot um, at reglan skal strikast frá Mentamálaráðnum til almennar hoyringar.
Uppskotið er eisini sent beinleiðis til ummælis hjá Heilsu- og Innlendismálaráðnum, biskupi, prestafelagnum og felagnum fyri kirkjuráðslimir, áðrenn tað fer til viðgerðar í Løgtinginum.
Tá ið reglan er strikað, sleppur broytta hjúnabandslógin endiliga fyri Fólkatingið, har tað skal endaliga samtykkjast.
Les eisini
Landskassin spardi 21 milliónir krónur í fólkapensjónum í fjør
Tíðindi
Føroyar fáa tey gjøld fyri yvirflúgving, tá loftferðsluøkið er yvirtikið, sum Danmark nú fær frá Íslandi.
Tað er tætt samband millum Andras Mortensen og Jóan Paula Joensen, sum fyri jól metti um tvær kærur um Andras Mortensen.
Hópurin er styrktur og NSÍ hevur sett sær høg mál fyri komandi kappingarár
Hóast Sveinur Justinussen fekk beinleiðis reytt kort í fyrra hálvleiki, so stríddi StÍF seg til sigur á Kyndli í fyrsta umfari í steypakappingini


text:
Urtapílur
Urtapílur (Salix herbacea) er ein lágvaksin runnur av pílafamiljuni, sum sjáldan gerst hægri enn 5 cm. Greinarnar eru langar, krúpandi og veksa fyri tað mesta undir jørð. Einans greinarendarnir eru yvir jørð. Hann blómar í juni-juli og blómurnar hava gulgrøn lívdarbløð. Blómurnar eru evarska lítlar og eru á blómuskipan, sum kallast rekil, kallreklarnir eru gullittir, meðan kvennreklarnir eru reyðir.
Útbreiðsla: Urtapílur er ein fjallaplanta, lagað til harðført veðurlag og veksur víða um í fjøllum og subarktiskum økjum báðumegin Atlantshavið, í Útnyrðingsasia, Norðurevropa, Grønlandi og Eysturkanada, og longur suðuri á háfjøllum, suður til Pyreneurnar, Alpurnar og Rila í Europa og norðaru Appalachiafjøll í USA. Hann veksur á tundra og mýrulendi, vanliga omanfyri 1.500 m hædd sunnafyri, men niður til sjóvarmálan í arktiskum øki.
Urtapílur í Føroyum: Urtapílur er sera vanligur í Føroyum og veksur víða í haga og á fjallalendi, oftast í mosa.


text:
Orð og lag: Ókendur
Týtt: Sólrun Abrahamsen
1. Jesus lítur av Himli til tín,
Hann vil leiða teg trygt heim til Sín;
Hann uggar teg betur enn nakar á jørð,
sum sólin teg fløva kann Hansara Orð.
Og hevur tú ei sæð Hann, Hann er
handan himmalsins stjørnuher.
Hann leiða teg kann,
um tú rópar á Hann,
Hann Himmalin fyri teg vann.
2. Tá eg lesi Hans Orð, er Hann har,
og Hann sál míni kemur so nær.
Guðs Orð er ein lykt og eitt ljós mær á leið,
er Vegurin smalur, eg óttist tó ei.
Eg veit Hann ger til reiðar ein stað,
heilt og fult eg líti á tað!
Tá eg doyggja her skal
og skal siga farvæl,
í Himli tá veri eg sæl.
3. Hevur tú ei givið Honum títt ja?
Skunda tær og ger tað av nú í dag!
Hann krossdeyðan leið, ja, Hann spardi Seg ei,
virðir tú einki tann straff, sum Hann leið?
Og hevur tú ei sæð Hann, Hann er
nú í hesi løtuni her;
lova Honum nú inn
í títt hjarta og sinn,
eitt pláss við Hans hjarta tær finn.


text:
Tokyo
Tokyo er høvuðsstaðurin í Japan. Tokyo (japanskt: 東京 ella Tōkyō), alment nevnt Tokyo Metropolis (japanskt: 東京都 ella Tōkyō-to), finst á eystari síðu í høvuðsoynni Honshū. Tokyo er eitt tað fólkaríkasta øki í heiminum við yvir 35 milliónum íbúgvum. Hann er eisini miðdepil fyri øllum ídnað og handli í Japan.
Hann er mettur at vera størsti býur í heiminum og veksur við eini hálvari millión um árið. Menn meta, at 12 mill. av fólki býr í sjálvum býnum, men við teimum býum, sum hann er vaksin saman við (Yokohama og Kawasaki), kemur talið upp í 37 mill. ella meira. Tokyo er tíðarhóskandi býur, sum stendur mát í vakurleika og skynsamari bygging við stórbýirnar í Evropu og Ameriku; men ferðslan og mongd av fólki á gøtunum er væl størri.


text:
Klassisisma
Klassisisma (en.: Classicism, da.: Klassicisme). Í víðari merking andlig, listarlig stevna við fyrimynd í teirri forna griksk-rómverska mentan; hetta var meginstevnan í endurreisnartíðarskeiðinum í Italia og stóð leingi við har. Í trengri merking er k.(ella nýklassisma) nýtt um ta bókmentastevnuna, sum stóð í hægsta blóma í Fraklandi í 17. øld og hevði munandi ávirkan á bókmentir hjá øðrum tjóðum í 18. øld. Franska k. setti ávísum tekstasløgum ávís formkrøv krøv eftir klassiskum fyrimyndum; eina størsta ávirkan fingu hesi krøv á leikbókmentir (tær tríggjar eindirnar), og høvuðsskaldini í k., Corneille, Racine og Molière, fylgdu teimum. K. vendi sær frá tí bólgandi barokkstílinum, vildu halda seg burtur frá kenslusemi, seta skynsemi í hásætið, stremba eftir skilvísi og greiðari framseting, lýsa alment menniskjanslig eyðkenni heldur enn sjáldsamar einstaklingar. Meginreglurnar fyri k. setti Boileau fram í L'art poétique, "skaldskaparlistin" (1674), sum var skapað eftir Ars poetica Horatiusar. Hansara sjónarmið gjørdust Bíblia hjá nógvum seinni høvundum, hóast tey blandaðust saman við hugmyndir hjá upplýsingini í 18. øld (t.d. hjá Voltaire). K. í øðrum londum var meira ávirkað av fronsku k. enn beinleiðis herming eftir fornklassiskum fyrimyndum. Soleiðis var í Onglandi (Dryden, Pope), í Týsklandi (Gottsched) og í Norðurlondum (Holberg, Olof Dalin). Seinni í 18. øld leitaðu summir týskir høvundar tó beinleiðis til klassiska mentan (Winckelmann, Lessing), og tann rørslan kom í høvdina við Goethe (1749-1832) og Schiller (1759-1805). Føroyskar bókmentir hava sín klassistiska yrkjara í anda Goethes og Schillers í Janusi Djurhuus (1881-1948), sum týddi fornklassiskan skaldskap og í sínum egna skaldskapi hevði fornklassiskar fyrimyndir, bæði viðvíkjandi ørindislagi (hexametur), myndum og hugmyndum. Í høvuðsheitum fjaraði k. út, tá ið 19. øld rann upp.


text:
Koda er ein nonprofit limafelagsskapur við umleið 40.000 limum. Okkara uppgáva er at syrgja fyri, at tey ið skapa tónleik, fáa viðurlag, tá teirra tónleikur verður spældur alment.
Hetta arbeiðið røkja vit við at gera avtalur um brúk av tónleikinum hjá okkara limum, tá verk teirra verða spæld alment (t.d. í útvarpi, á konsertum, matstovum vm.). Okkara viðskiftafólk rinda fyri nýtsluna av tónleiki í samsvari við avtalurnar. Vit senda síðani pengarnar víðari til orða- og tónasmiðir og tónleikaforløg.
Allur peningurin – undantikið ein minni partur, ið fer til umsiting – verður sendur víðari til tey, ið hava skapað tónleikin. Býtið verður roknað út frá spælitíðum og út frá teimum einstøku avtalunum um nýtslu av tónleiki millum Koda og brúkaran.
Tú fært pengar, tá tín tónleikur verður spældur alment, t.d. á konsert ella í útvarpi. Soleiðis tryggja vit, at peningurin kemur aftur til føroyskar rættindahavarar.
Vit umsita eisini tey sonevndu mekanisku rættindini, tvs. rættindini til at spæla tónleik inn á fløgu, film og aðrar ljóðberandi miðlar. Hetta verður gjørt umvegis NCB (Nordisk Copyright Bureau).
Fyrimunir við limaskapi
- Vit arbeiða fyri, at tú fært gjald fyri tað, tá tíni tónleikaverk verða nýtt alment
- Vit gera avtalur við nógvar tónleikabrúkarar – spælistøð, festivalar, streamingtænastur, útvarps- og sjónvarpsstøðir – tína vegna.
- Vit samstarva við rættindafelagsskapir í øllum heiminum, og tryggja tær á tann hátt gjald, tá tín tónleikur verður brúktur uttanlanda.
- Fleiri øki verða avroknað hvønn ársfjórðing.
- Vit veita ráðgeving um tíni rættindi í sambandi við framførslu.
- Limaskapur í NCB (Nordic Copyrigth Bureau) er við í limaskapinum í Koda.
- Tú fært atgongd til okkara online skipan, har tú kanst skráseta nýggj verk, rapportera frá konsertum og finna kunning um tíni útgjøld frá Koda.
Gerst limur
Gerst limur og fá avrokning tá tín tónleikur verður spældur
At gerast limur í Koda kostar kr. 650 hjá orða-/tónasmiði og kr. 3.500 hjá tónleikaforlagi. Hetta er eitt eingangsgjald, sum verður rindað við innliman. Limaskapur er persónligur, so ein bólkur kann ikki gerast limur.
- Øll kunnu gerast limur í Koda uttan mun til tjóðskap og bústað.
- Tá man gerst limur í Koda, verður man samstundis limur í NCB (Nordisk Copyright Bureau). NCB umsitur rættindini til innspæling og kopering av tínum tónleiki.
GG: Um tú ikki hevur eitt danskt cpr-nr., mást tú skriva fýra nullir aftaná tín føðingardag (-0000).
Føroyski mentanarpeningurin hjá Koda
Um føroyska mentanarpeningin hjá Koda
Sambært viðtøkunum hjá Koda skulu 10 % av nettoinntøkuni av teimum innkravdu viðurløgunum fyri tónleikanýtslu nýtast til sosial og mentanarlig endamál, í Danmark fyrr nevnt de nationale midler. Ein partur av hesari upphædd endar í Føroyum.
- Høvuðsendamálið við føroyska mentanarpeninginum hjá Koda er at stuðla nýggjum føroyskum tónleiki við tilhoyrandi teksti
Hvør viðger mína umsókn?
Tað er Felagið Føroysk Tónaskøld (composers.fo), ið býtir føroyska mentanarpeningin hjá Koda. Felagið Føroysk Tónaskøld hevur fingið nýggja nevnd í apríl 2014. Fá meira kunning á www.composers.fo.
Hvør kann søkja?
- Øll tónaskøld og orðasmiðir búsitandi í Føroyum ella uttanlanda (tó ikki í Danmark ella Grønlandi). Føroysk tónaskøld og orðasmiðir búsitandi í Danmark og Grønlandi kunnu tó søkja stuðul í Danmark og Grønlandi.
- Festivalar
- Bólkar og einstaklingar
Hvat verður stuðul latin til?
- Innspælingar og útgávur (til dømis á fløgu, plátu og talgilt)
- Konsertir
- Framførsla av tónlistaverki (kompositión) í útlandinum
- Framførsla av tónlistaverki
- Bílegging av verkum
Hvat hevur týdning, tá mín umsókn verður viðgjørd?
- Ein av treytunum er, at meginparturin av tilfarinum er egið ella er skrivað av tónaskøldum og orðasmiðum búsitandi í Føroyum og uttanlanda (tó ikki í Danmark ella Grønland). Tá talan er um fløguútgávu, skal tilfarið vera minst 20 minuttir til longdar.
- Konsertir verða bert stuðlaðar í tann mun, at ein týðandi partur av framførda tónleikinum er føroyskur.
- Sum tónaskald ber ikki til at bíleggja eitt verk fra sær sjálvum.
Hvussu nógv verður latið í stuðli?
Vitja www.composers.fo fyri at fáa nærri at vita um, hvat tú kanst tú fáa í stuðli til ávikavist innspælingar og útgávuar, framførslu av tónlistaverki (kompositión), konsertir, bílegging av nýskrivaðum verki og til størri tiltøk.
Tíðarfreistir fyri umsókn og nær útgoldið verður
- Til ber at senda umsókn alt árið.
- Stuðulin verður latin sum undirskotsgaranti. Tað merkir, at verkætlanin ikki má hava hægri inntøkur enn útreiðslur. Stuðulin kann útgjaldast, tá verkætlanin er endað og tað kann skjalprógvast, t.d. við einari fløgu og roknskapi.
- Verður verkætlanin stuðlað skal Koda krediterast við búmerki og teksti. Tú fært fatur á búmerkinum her.
Tekstdømi: "Udgivet med støtte fra Kodas færøske kulturpenge" / Útgivið við stuðli frá føroyska mentanarpeninginum hjá Koda
Soleiðis søkir tú
- Send tína umsókn til composers@composers.fo
- Kunna um verkætlanina, tónaskøld og orðasmiðir, longd á tónleikinum og viðheft eina fíggjarætlan fyri verkætlanina.
Rapportering
Um tín tónleikur verður spældur á almennum konsertum, eigur tú at fáa eina avrokning fyri tað frá Koda. Minst tí til at rapportera tínar konsertir umvegis "Mit Koda".
Rapportera eisini, tá tú spælir tónleik hjá øðrum, so fleiri fáa gleði og ágóða av teirra upphavsrætti
Tær avtalur, ið Koda ger við viðskiftafólk og fyriskiparar í Føroyum, tryggja limum okkara viðurlag, tá teirra tónleikur verður spældur alment.
Til dømis hava Koda og Mentamálaráðið tann 1. septembur 2013 gjørt eina avtalu um nýtslu av tónleiki á øllum miðnámsskúlum í Føroyum.
Her finnur tú føroysku upphavsrættarlógina frá 6. mei 2013: Løgtingslóg nr. 36 frá 6. mai 2013 um upphavsrætt
Síggj seinasta tíðindabrævið til Føroyar
Les greinarnar í tíðindabrævinum á donskum
November 2016
- Husk Koda Dramatik, når du anvender musik og tekst i dramatiske sammenhænge
- Koda på den hurtige måde
- Musiker og komponist Kristian Blak fortæller om sine 43 år, som en del af det færøske musikliv
- Ny hjemmeside
- Ny aftale med Klaksvik Kommune
Marts 2016
Oktober 2015
- Nordatlantisk musik i historiske rammer
- Kom med indenfor i Lautrupsgade
- Koda på Færøerne 2015
- Nye aftaler
Juni 2015
Í mars 2016 viðtók Fólkatingið lóg um kollektiva umsiting av upphavsrætti. Teir mest týðandi lutirnir í bæði direktivinum og lógini eru, at Koda og onnur umsitingarfeløg mugu lúka ávís krøv um ‘gjøgnumskygni’ og ‘góðan leiðsluhátt’. Her merkir gjøgnumskygni, at tað skal vera gjørligt hjá rættindahavarum (tónaskøld, orðasmiðir og tónleikaforløg) at síggja - t.d. í ársfrágreiðingini ella ‘Mit Koda’ - hvussu nógvir pengar eru komnir inn og hvussu nógvir eru útgoldnir. Góður leiðsluháttur tilskilar her, limirnir skulu hava størri ávirkan og at Koda umsitir peningin hjá rættindahavarunum á fullgóðan hátt, og t.d. ikki brúkar meira enn neyðugt uppá fyrisiting. Tí hava vit valt at gera eina ársfrágreiðing fyri Føroyar, fyri at tit fáa størri innlit í, hvussu tær upphæddirnar, sum Koda umsitir, verða brúktar. Ársfrágreiðingin fyri 2015 er sostatt fyrsta føroyska ársfrágreiðingin hjá Koda.


text:
Vælkomin á heimasíðuna hjá Autismufelagnum.
Hevur tú, ella onkur, ið tú varar av, fingið staðfest autismu, ert tú vælkomin at seta teg í samband við okkum.
Autismufelagið er áhugafelagið hjá teimum, sum hava autismu, á einhvønn hátt vara av fólki, ið bera brekið autisma, ella hava einhvønn áhuga fyri autismu, og ynskja at stuðla felagnum.
Ynskir tú at gerast limur, verður hetta gjørt við skráseting á hesum leinki. Árliga limagjaldið er 350 kr. Øll eru vælkomin at gerast limir.
Endamálið við Autismufelagnum er:
- At upplýsa um autismu og teir trupulleikar, ið brekið viðførir.
- At umboða fólk við autismu mótvegis samfelagnum og stovnum.
- At virka fyri at sett verða á stovn neyðug tilboð og stovnar, so tilvera teirra gerst trygg.
- At fylgja við gransking og viðgerð.
- At skapa samband millum avvarðandi at fólki við autismu


text:
Heri Simonsen 08.01.2017 (22:55)
Finski Venjarin: Uppiborið at Føroyar fara til HM
Størsti svensktmælti miðilin í Finnlandi, Hufvudsstadsbladet gjørdi samrøðu við finska U21 landsliðsvenjaran, Ken Sirenius aftaná tepra 28-29 tapið ímóti Føroyum í høllini á Hálsi í Havn fyrr í kvøld.
- Tað pínur. Hetta kenst ikki væl. Men soleiðis eigur tað at verða aftaná eitt tap, staðfestir Ken Sirenius.
Um føroyska U21 landsliðið sigur Ken Sirenius: - At tapa ímóti Føroyum, einum landi við umleið 50.000 íbúgvum ljóðar ikki smikrandi. Men U21 landsliðið hjá Føroyum er eitt sterkt lið, sum vísti, at teir hoyra heima í HM-endaspælinum í Algeria. Samstundis høvdu vit allar møguleikar at vinna dystin og eitt pláss í HM-endaspælinum. Men tá mest stóð á høvdu vit ikki teir kendu marginalarnir við okkum.
Ken Sirenius heldur, at tað vóru onkrar 50/50 støður, sum dómararnir dømdu ímóti finnum.
Á jaligu síðuni undirstrikar Ken Sirenius tó, at HM-undankappingin, sum hevur verið í Føroyum farnu dagarnar hevur verið góð og lærurík fyri bæði venjaratoymið, og fyri finsku leikararnar. Ken Sirenius er vísur í, at summir av teimum finsku leikarunum fara at gerast partur av finska A-landsliðnum innan stutta tíð.


text:
Tíðindaskriv
11.01.2017 - 21:03
Mentan > Mentan > Tónleikur
Fyri nógvum árum síðani møttu teir ikki til tónleikafinalu í Keypmannahavn, men nú ætla teira at taka danska høvuðsstaðin við stormi
Tað verður ivaleyst heimsins festligasta innrás, tá ið føroyskir tónleikarar og undirhaldarar gera innrás í danska høvuðsstaðnum um góðar tveir mánaðir. Tiltakið ”Innrás: Keypmannahavn” verður hildið í Amager Bio leygarkvøldið 1. apríl og bjóðar live-framførslur við tónleikabólkum og undirhald frá skemtarum.
Fyrsti bólkurin er nú kunngjørdur til tiltakið, og tað er eingin annar enn Dynamit. Tað verður ein uppliving, sum neyvan fæst aftur, tá ið Dynamit fer á pallin í Keypmannahavn, har teir ongantíð áður hava spælt.
Fyri júst 30 árum síðani vann Dynamit eina innleiðandi kapping í Grand Prixi hjá blaðnum Se&Hør, sum varð hildin í Jyllandi. Tá tóku teir danskarar á bóli við millum annað volapyk-sanginum Aja Aja Umba, sum danskarar hildu var á føroyskum máli. Showið og framførslan í kappingini var so sermerkt og lívligt, at Dynamit gjørdist tryggur vinnari. Dynamit skuldi taka lut í finaluni í Keypmannahavn, men teir møttu ikki. Nú 30 ár seinni fara teir umsíðir til danska høvuðsstaðin.
- Vit hava líkasum ongantíð aftur havt høvi og møguleikan at fara til Danmarkar at spæla aftur, men nú skal tað verða. Vit ætla at taka Keypmannahavn við storm og fara at geva fólki eitt show, sum tey seint fara at gloyma, sigur Niclas Heri Jákupsson, annar av sangarunum í Dynamit.
Dynamit hevur við framførslum á Summar Festivalinum víst, at teir fram um tey flestu duga at fáa lív í áhoyrarafjøldir. Tað gera teir við sangum sum ”Grøv nummar 13”, ”Pápi tín býr ei í Tórshavn”, ”Hví gongur Tom altíð skít”, ”Ein vátur og kaldur drongur”, ”Bangin”, ”Til allar kvinnur”, ”Á lat meg vera” og ”Ólukkudýrið”.


text:
Orð: Niclas Johannesen og Petur Háberg Jacobsen
Lag: Petur Háberg Jacobsen
Í køldu kvirruni finni eg frið,
í tí sum er og tíð, sum fór avstað.
Livdi í meldrinum, mól bara við,
men eg veit handan dyr, eg datt um døkkan dag.
Kanska tykist tað so einsligt, men friður býr í mær,
tøgnin talar, hon skilir væl tað,
at ein glæma uttan myrkur, er eitt ljós sum ongin sær.
Eg síggi tað. Sært tú tað, eg havi sæð?
Nørast í náttini longsul og ljóð.
Ein vón um vár, ið hitar hug og heim,
vaks upp í vissuni, kortini tó
okkurt brast, tað var hvast, skar heilt inn á bein
Um tú heldur tað er einsligt, so býr friður nú í mær.
Tøgnin talar, hon skilir væl tað,
at ein glæma uttan myrkur, er eitt ljós sum ongin sær.
Eg síggi tað. Sært tú tað, eg havi sæð?


text:
Norska Løva
Norska Løva (føroyskt navn; annars Nordische Löwe, Nordishe Löwe ella Norske Løve) var ein danskur yystindiafarari. Skipið sakk í Lambavík nýggjársaftan 1707. Umleið 100 menn komu livandi frá vanlukkuni. Á hesum túri fór Norska Løva úr Keypmannahavn hin 4. desember 1707. Ódnarveður brast á, og 18. desember slóð toran niður í skipið. Dagin eftir avgjørdi Roluf Meincke, at teir noyddust at kappa høvuðsmastrina niður.
Skipið er nevnt bæði í sangi, kvæði[1] og søgn[2]. Jógvan Isaksen brúkti navnið Norska Løva sum heitið í eini krimiskaldsøgu, sum kom út í 2010.
Norska Løva førdi trælir í 1682.[3] Eitt model av Norsku Løvu hongur í Dómkirkjuni í Havn, tað er eitt av trimum skipsmodellum, sum hanga har. Eitt annað modell hongur í Eiðis kirkju.
Klokka av Norsku Løvu í Dómkirkjuni í Havn[rætta | rætta wikitekst]
Klokkan í Dómkirkjuni í Havn sigst vera komin í kirkjuna í 1708 og er komin av skipinum Norsku Løvu. Klokkan er prýdd við palmettum, og á einum stað er henda innskriftin: 'Danscke Ostindische Compagnies Scheb Nordische Lowe 1704'. Hæddin er 30 cm, tvørmát á slagringi uttan er 41,5 cm.
Keldur[rætta | rætta wikitekst]
- ↑ Eystdans.dk, Norska Løva
- ↑ Hildarheygur: TRØLLIÐ VIÐ SJÓGV
- ↑ Árni Dahl Søga og stev 2 p160 ISBN 99918-49-08-4


text:
Danjal av Rana 11.01.2017 (15:23)
Mundi enda galið hjá myndamanninum
Millum mongu ferðafólkini, sum vitja Føroyar, eru hópin av meiri ella minni professionellum myndafólkum. Nógv teirra nýta serliga miðilin Instagram til at vísa sínar myndir, og sum altíð eru náttúrumyndir væl umtóktar.
Føroyar eru eftir øllum at døma í einum ráki, har tað ræður um at hava vitja Føroyar, so sonevndir Instagrammarar streyma til Føroya. Visit Faroe Islands sigur við in.fo, at tey dagliga fáa tíggjutals fyrispurningar frá instagrammarum, sum vilja sleppa til Føroya. Vanliga taka teir eitt gjald fyri tað, men Visit Faroe Islands greiðir teimum frá, at tað hava tey ikki ráð til, men teir koma kortini.
Í løtuni er ein ungur amerikumaður, sum eitur Robert Strok í Føroyum saman við nøkrum vinfólkum. Við sær á ferðini runt í Føroyum hava tey føroyingar sum kunnu hjálpa teimum. Robert Strok er væl umtóktur sum myndamaður á Instagram, 523.000 fólk fylgja hansara vangamynd og síggja tí myndir hansara.
Í ár er hann farin at gera meiri við at leggja videobrot út og fyrsta vitjanin í ár er í Føroyum. Í gjár legði hann fimta videobrotið úr Føroyum út. Tá vitjaðu hann og vinfólkini Trælanípuna og Gásadal. Tað var tó um reppið, at tað endaði galið, sum sæst í videobrotinum.


text:
Aristoteles
Aristotles, (føddur 384 – 322 f.kr.) var ein grikskur heimspekingur og vísindamaður, ið var føddur í makadóniska býnum, Stagira, Chalkidice. Faðir hansara, Nicomachus, doyði tá ið Aristotle var barn, hareftir Proxenus av Atarneus bleiv verja hansara. Átjan ára gamal, slapp hann inná Plato's Academi í Athens og var verandi har til hann bleiv 37 ára gamal fór (umleið 347 f.kr.). Verk hansara fevna um fleiri evnir – harímillum alisfrøði, lívfrøði, djórafrøði, metafysikk, skilvísi, síðafrøði, fagurfrøði, skaldskap, sjónleik, tónleik, røðulist, málvísindi, politikkur og statsvísindi. Stutt eftir Platon doyði, fór Aristotle frá Athens eftir ynski frá Philip kongi av Makedónia, til Makedónia, har hann varð lærari hjá Aleksandur Mikla frá 343 f.kr.
Tíðarskeiðið meðan hann var lærari hjá Aleksandur Mikla gav Aristotles fleiri møguleikar og eitt yvirflóð av tilfeingi (útgerð). Hann stovaði eitt bókasavn í Lyceum, sum hjálpti framleiðsluni av fleiri hundratals av hansara bøkum. Tað at Aristotles var ein næmingur hjá Platon, hevði við sær, at teir høvdu somu áskoðan um Platonismu, men eftir deyða Platos leitaði Aristotle sær frá Platonismu til roynslustevna (empiricism á eingilskum).


text:
Jens Hákun Leo
11.01.2017 - 11:55
Tíðindi > Uttanlands > Politikkur
- Um leysatíðindini eru sonn, og Donald Trump og russar hava samstarvað fyri millum annað at tryggja Trump sætið í Hvíta Húsinum, kann hetta fáa álvarsligar avleiðingar fyri Trump og møguliga hava við sær eina Watergate-líknandi støðu.
Hetta sigur Mads Fuglede, USA-serfrøðingur, við TV2, eftir at tað, sambært CNN, er komið fram, at amerikanska fregnartænastan hevur gjørt Barack Obama og Donald Trump varugar við, at Russland liggur inni við ógvuliga persónligum upplýsingum um síðstnevnda.
Sambært CNN og Buzzfeed hevur Trump hugnað sær í meira lagi á vitjanum á hotellum í Russlandi, umframt at hann eisini hevur havt eitt tætt politiskt tilknýti til Russland. Hetta kemur fram í einum skjali uppá 35 síður, sum Buzzfeed hevur lagt út á heimasíðu sína.
Donald Trump hevur á Twitter afturvíst øllum hesum og sagt, at talan er um eina politiska heksajagstran og følsk tíðindi.
Hvørt upplýsingarnar í jústumrødda skjalinum eru sannar, er enn ikki váttað av amerikonsku myndugleikunum.
Men at tann amerikanska fregnartænastan nú hevur gjørt av at kunna Obama og Trump um leysatíðindini, sum tilskilað omanfyri, merkir, sambært Mads Fuglede, at Trump verður noyddur at fyrihalda seg til sakina.
Við TV2 sigur Fuglede hesum viðvíkjandi, at...
- Hann verður noyddur at greiða frá, hví hann ikki metir, at nakað hald er í søgunum. Og ikki bara á Twitter. Tað er logiskt at gera, tí at hetta kemur at ávirka, hvussu vit tosa um hann. Tað mest álvarsama er, um tað er rætt, at russar í fimm ár hava arbeitt við at gera Trump til reiðar at skapa split í amerikonskum politikki og vesturheiminum.
Fuglede leggur aftrat, at...
- Verður ein kanning sett í verk av kongressini, og FBI fremur enn fleiri kanningar av hesum máli, verður hetta ein sak, sum vit ikki hava hoyrt tað síðsta til.
Og eisini Jesper Steinmetz hjá TV2 metir, at tað kann fáa álvarsliga fylgjur fyri Donald Trump, um nakað hald er í leysasøgunum.
- Um, og hetta er eitt stórt ”um”, tað er nakað hald í hesari søguni, eru tað sera álvarsamar upplýsingar, sum sláa fast, at tann russiska fregnartænastan við Vladimir Putin á odda hevur havt ein aktivan leiklut í amerikanska forsetavalinum og í veruleikan møguleika hevur verið við til at fáa Donald Trump til valdið.
FBI er nú farið í holt við at kanna upplýsingarnar um Trump, sum fyri tað mesta byggja uppá russiskar keldur.
Russisku myndugleikarnir vísa harafturímóti øllum hesum keldum aftur og siga, at tær eru fiktivar og skulu síggjast sum ein roynd at skaða viðurskiftini ímillum USA og Russland.
Grein uppdaterað: 20.55 - 11.01.2016
Mads Fuglede, USA-serfrøðingur


text:
Orð: Jóannes Patursson
Lag: Vísulag (Veturin kom við kulda og kava)
Viðmerking: Yrktur til føstugangsveitslu í Keypmannahavn í 1902.
1. Løgd eru tún á gøtum sløttum
av hellusvað og kampaknøttum;
stórar borgir standa,
settar við tigli og tinnugróti,
himni rísa hátt ímóti,
gluggar í gullljóma branda.
2. Dregur á ský og dimmir á nátt,
vitar veittra á stongum hátt,
bjart leikar ljós um strætir,
snarlýsismátturin veitir magnið,
drívur rensl á lunnavagni –
skreiða teir dagar og nætur.
3. Mikil á breytum er mannagongd,
múgvan tyrpist títt í trongd,
kallar og konur vappa:
teir sum kjógvar við kliptum veli,
tær so mjúkar sum fitjur á seli,
lysta at kína og klappa.
4. – Stormur dunar í homrum hátt,
himmalódn ger dag til nátt –
kolaniðan svarta!
Bygdasmogur um flagtøkt hús,
har er myrkur og einki ljús,
fátt er fólk at darta.
5. Lógvin stendur í einum bláma,
glaðar á land við sjósøltum ráma,
runar í møl og á sandi.
Skelvur jørð og titra fjøll,
stendur við húsbrot bygdin øll –
tó hvør eigur frægari landið?
6. Flaktist enn bergið – eg vildi ei býtt
við hesi stræti heimlandið mítt,
tí tað meg aldi til manna;
beyð tað mær enn striltnan kost,
tað legði tó í meg ta brennandi ást
at sær, umframt hvørt eitt annað.


text:
Árni Ellefsen, forstjóri
Árni Ellefsen er føddur í 1966 og er útbúgvin cand.merc.aud frá CBS í Keypmannahavn umframt statsaut. revisor.
Árni Ellefsen varð í september 2015 settur í fyribils starv sum forstjóri í BankNordik.
Hann byrjaði í BankNordik í 2011, tá hann tók við starvinum sum fíggjarstjóri.
Áðrenn Árni Ellefsen kom í BankNordik, starvaðist hann sum fíggjarstóri í Nema P/F (2009-2011). Harafturat hevur hann verið grannskoðari hjá Spekt (1996-2000), har hann eisini var partnari (2002-2009). Árni hevur eisini royndir frá KPMG, har hann starvaðist í tveimum umførum (1986-1996 og 2000-2002).


text:
Virða Jehova vitni aðrar trúarbólkar?
Vit fylgja bíbilska ráðnum um at ’
virða øll’ – uttan mun til hvørja trúgv tey hava. (1 Pætur 2:17, Dahl/Viderø) Í summum londum búgva til dømis fleiri hundrað túsund Jehova vitni. Kortini royna vit ikki at fáa politikarar ella lóggevarar at avmarka ella banna virksemið hjá øðrum trúarbólkum. Vit royna heldur ikki at fáa lógir samtyktar, sum høvdu álagt øðrum at liva og trúgva sum vit. Nei, vit virða onnur og eru takksom fyri, at tey eisini virða okkum. – Matteus 7:12.


text:
Telefon í Føroyum
Tað var Ólavur Bóndi á Heygum í Vestmanna, sum fíggjaði og legði ta fyrstu telefonlinjuna í Føroyum. Hann skrivaði longu í 1901 til løgtingið um tann týdning, telefonin vildi hava fyri føroyska samfelagið. Hann vísti á, at ein linja millum Vestmanna og Havn kundi vera til stóra nyttu, av tí at Vestmanna var góð skipahavn, og at ein telefonlinja kundi menna fiskivinnuna.
Brævið lætst ikki gera inntrykk á løgtingið, og tá tað almenna ikki vildi taka stig til eina telefonlinju, søkti Ólavur bóndi sjálvur tingið um serloyvi til at leggja telefonlinjuna. Málið varð viðgjørt av fimmmannanevnd, har tríggir tóku undir við at geva loyvið við tí treyt, at danski staturin kundi taka loyvið aftur, og linja hansara gerast partur av einum eventuellum seinni almennum telefonkervi.
Fyrsta føroyska telefonlinjan kom sostatt í 1905, og káplini lógu í luftini. Kostnaðurin var 28 281,14 krónur.
Í 1906 søkti Ólavur um loyvi til at gera eitt telefonnet, sum skuldi dekka allar Føroyar, men sama ár samtykti løgtingið sjálvt at fara undir eina landsfevnandi útbygging, og Ólavur tók umsókn sína aftur.
Fyrstu føroysku hús við telefonsambandi vóru í Geil (Havn), hjá Hans Bærentsen bónda (Sund), hjá Óla Kristian Debess bónda (Oyrareingir), hjá Óla Jacobsen (Kvívík) og á Heygum (Vestmanna).
Í 1906 varð kaðal lagdur á land í Sandagerði í Havn, og harvið var eisini telegrafsamband við útheimin. Sama ár fór Telefonverk Føroya Løgtings at avgreiða telefonsamrøður í Føroyum.
Innihaldsyvirlit
Automattelefon[rætta | rætta wikitekst]
Miðskeiðis í 1970-árunum var komið so langt áleiðis, at automattelefonin varð innførd, og tað ikki longur var neyðugt við umstillingsborðum og telefonstøð í hvørjari bygd. Í 1976 varð automatstøðin í Nesvík tikin í nýtslu, hetta automatiseraði telefonsambandið við Áir, í Hvalvík, Streymnesi, Saksun, Svínáum, á Langasandi, Oyri, Oyrarbakka og Norðskála.
Keldur[rætta | rætta wikitekst]
- Automattelefonin í Føroyum næstan komin undir land. Í: Myndablaðið NÚ, nr. 2, 1976
- Fyrsta telefonin. Í: Tráðurin (tíðarrit hjá Føroya Tele) 2/1998
Slóðir úteftir[rætta | rætta wikitekst]
Greinar[rætta | rætta wikitekst]
- Automattelefonin í Føroyum næstan komin undir land. Í: Myndablaðið NÚ, nr. 2, 1976.
- Fyrsta telefonin. Í: Tráðurin (tíðarrit hjá Føroya Tele) 2/1998


text:
Miðallívsævi
Miðallívsævi er heiti fyri, hvussu leingi fólkið livir í miðtal í einum landi. Miðallívsævi er miðalaldurin á teimum, sum doyggja. Væntað miðal lívsævi er talið á árum, sum fólk í ávísum aldri í miðal væntast at hava eftir at liva. Hon er ymisk fyri ymiskar aldursbólkar. T.d. kunnu nýføðingar í Føroyum í 2014 vænta at liva í 80,11 ár.[1] Í 1950 var miðallívsævin í øllum heiminum 40 ár. Betri heilsuviðurskifti og betri og meiri matur hava gjørt, at miðallívsævin nú á døgum er 65 ár. Men hetta tal sigur einki um ovurstóra munin á ríkum og fátækum londum, og munin ímillum stættirnar í einum landi. Rík fólk hava vanliga betri heilsu enn fátæk fólk, og tí er fólkið frískari og livir longur í ríkum londum enn í fátækum londum.


text:
Nýtt Sjálvstýri
Nýtt Sjálvstýri (fyrr Sjálvstýrisflokkurin) varð formliga stovnaður í 1909, men fekk umboð á tingi í 1906. Í 1906 varð Sambandsflokkurin, sum tann fyrsti politiski flokkurin her á landi, stovnaður. Umleið eitt ár seinni, varð Sjálvstýrisflokkurin formliga stovnaður. Ikki ber til við vissu at dagfesta, nær flokkarnir vórðu stovnaðir, tí sum flokkar skipaðu teir seg so við og við. Tó verður vanliga sagt, at Sambandsflokkurin og Sjálvstýrisflokkurin báðir vórðu stovnaðir í 1906. Sjálvstýrisflokkurin er sjálvstýrisflokkur [1]. Tað merkir, at virkað verður fyri sjálvstýri frá Danmark. Málið er, at føroyingar taka fulla ábyrgd av tjóðini og fáa fullan avgerðarrætt fyri henni. Sjálvstýrisflokkurin er sosialliberalur og fyri, at samfelagið byggir á privata ognarrættin og á fyritakssemi hins einstakra. Flokkurin er tó fyri neyðugari almennari stýring. Flokkurin byggir á kristnu siðalæruna og vil verja trúarfrælsi, politiskt frælsi, mentanar- og vinnufrælsi [2].
Jóannes Patursson, sum gjørdist fyrsti formaður Sjálvstýrisfloksins, sat í Fólkatinginum frá 1. juni 1901 til 22. juni 1906 og í Landstinginum frá 13. mai 1918 til 3. februar 1920.
Innihaldsyvirlit
Søga[rætta | rætta wikitekst]
Sjálvstýrisflokkurin varð formliga stovnaður í 1909. Sjálvskrivaði fyrsti formaður Sjálvstýrisfloksins var Jóannes Patursson. Á løgtingsvalinum 18. juli 1906 fingu sjálvstýrismenn 8 og sambandsmenn 12 umboð á ting. Av valtølunum fyri tey fyrstu løgtingsvalini sæst, at undirtøkan hjá sjálvstýrisflokkinum var ógvuliga ymisk í teimum ymsu valdømunum - líka fra 90,8 % niður í 11,4 % av øllum atkvøðunum. Tað eru ikki stórar broytingar tey fyrstu valini; tó hevur Sambandsflokkurin munin fram til 1. verðaldarbardaga. Stríðið hesa tíðina millum flokkarnar stendur mest um stjórnarligu støðu okkara í ríkinum, har sambandsmenn vilja varðveita verandi støðu sum amt í danska ríkinum, meðan sjálvstýrismenn vilja hava broytingar til størri sjálvsavgerðarrætt fyri føroyingar. Sum heild mundi mótstøðan móti Sjálvstýrisflokkinum frá donsku embætismonnunum vera størst, meðan Svenning Rytter var amtmaður í Føroyum 1911 til 1918. Men av valtølunum sæst eisini, at tá fer Sjálvstýrisflokkurin at ganga skjótt fram í atkvøðum, og í 1916 standa flokkarnir at kalla javnir. Í 1918 fær Sjálvstýrisflokkurin fyrstu ferð reinan meirluta á løgtingi.
Sjálvstýrisflokkurin fekk ongantíð aftur reinan meirluta á løgtingi. Ein av orsøkunum mundi vera, at í 1928 stillar Javnaðarflokkurin upp í øllum valdømum uttan í Norðoya valdømi og fær tvey umboð á ting. Í 1936 fær Javnaðarflokkurin 6 umboð á ting, meðan tann nýstovnaði Vinnuflokkurin fær 2 umboð. Í 1938 kom nýggj jarðarlóg, sum nógvir stórbøndir vóru stórliga misnøgdir við, og tá teir við Jóannes Patursson á odda royndu at fá Sjálvstýrisflokkin at fella lógina, og teir ikki fingu meirlutan í flokkinum í sín part, vórðu teir so sintir, at teir fóru úr flokkinum, og Jóannes Patursson fór upp í Vinnuflokkin. Patursson hevði verið formaður floksins síðan hann varð stovnaður, og sjálvt um hann ikki varð afturvaldur í 1936, so var tað hann, sum mestsum myndaði flokkin við sama lag. Tá Patursson í 1940 saman við Vinnuflokkinum ger nýggjan flokk, Fólkaflokkin, fáa teir 6 menn á ting, og Sjálvstýrisflokkurin einans 4 menn. Longu sama ár minkar flokkurin við einum manni afturat, tá Rasmus Rasmussen fer upp í Fólkaflokkin.
Tíðin undir 2. heimsbardaga varð ein hørð tíð í føroyskum politikki og serliga fyri Sjálvstýrisflokkin. Serliga ágangandi var Fólkaflokkurin, sum gjørdi alt fyri at jarðleggja Sjálvstýrisflokkin. M.a. komu teir fram við uppskoti um at broyta vallógina soleiðis, at flokkur skuldi hava minst ein umdømisvaldan mann fyri at fáa tillutað nakað eykaumboð. Hetta uppskot vann frama og úrslitið varð, at hóast Sjálvstýrisflokkurin í 1943 fekk 10,3 % av øllum atkvøðunum, so fekk hann ongan mann av teim 25 valdu tingmonnunum. Sama hendi á valinum í 1945. Á valinum 8. nov. 1946 fekk Sjálstýrisflokkurin aftur 2 menn á ting, S.P. Zachariasen fyri Norðoya valdømi og Louis Zachariasen fyri Suðurstreymoyar valdømi. Hetta var beint eftir fólkaatkvøðuna 14. september, og nú varð avrátt, at Sjálvstýrisflokkurin skuldi stilla upp saman við Javnaðarflokkinum, fyri at atkvøður ikki aftur hesaferð skuldu fara fyri skeyti. Flokkurin fær nú aftur ta ávirkan í føroyskum politikki, hann áður hevði havt. Hann fer í samgongu við Sambandsflokkin og Javnaðarflokkin og fær avgjørdan leiklut í teim tingingum, sum aftan á valið vórðu tiknar upp við donsku stjórnina um støðuna Danmark-Føroya ímillum í framtíðini, tingingar sum førdu til, at vit fingu heimastýrislógina 1. apríl 1948.
Av teimum trimum samgonguflokkunum var Sjálvstýrisflokkurin tann nógv mest sjálvstýrisáhugaði, og tí var tað hansara lutur at fáa hesa lóg so rúmliga á sjálvstýrisleið sum til bar. Í fyrsta landsstýrinum, sum varð skipað í 1948, var Sjálvstýrisflokkurin umboðaður, og hann er tann flokkur á tingi, sum oftast hevur verið í samgongu. Hóast tingmanningin hevur ligið ímillum 1 og 3, so hevur flokkurin í nógvum førum havt ein avgerandi leiklut, tá samgonga skuldi skipast. Tískil hevur flokkurin havt størri ávirkan á politisku gongdina, enn talið av tingfólki annars kundu rættvísgera.
Politikkur[rætta | rætta wikitekst]
Endamálið við politikki floksins er at skapa haldgott grundarlag fyri sjálvstýri Føroya. Málið er, at føroyingar taka fulla ábyrgd og fáa fullan avgerðarrætt fyri tjóðini [3].
Sjálvstýri[rætta | rætta wikitekst]
Virkað verður fyri fullum sjálvstýri, at føroyingar gerast sjálvbjargnir, og at Føroyar verða viðurkendar sum tjóð. Grundlóg verður gjørd fyri Føroyar. Ríkisrættarliga støða Føroya verður løgd út til fólkaatkvøðu. Bert lógir, sum í síni heild eru samtyktar av Føroya Løgtingi eiga at galda í Føroyum. Føroyskur heimarættur og føroyskt pass eiga at verða staðfest. Fólkatingssessirnir verða tiknir av. Føroya løgmaður verður valdur beinleiðis av fólkinum. Tryggjast skal, at tilfeingið á landi, í sjógvi og undirgrund er ogn Føroya fólks. Undirgrundin út á hálva leið til næstu grannalond verður løgd undir føroyskt vald.
Fíggjarmál[rætta | rætta wikitekst]
Fíggjarorka landsins verður grundað á tað vinnuvirði, sum samfelagið skapar. Peningakervi landsins eigur at vera føroyskt sermál. Langtíðaravtala verður gjørd við donsku stjórnina um fíggjarviðurskifti landanna millum, serliga blokkstuðulsskipanina og uttanlandsskuldina. Íleggingar verða langtíðarraðfestar. Løgtingsfíggjarlógirnar skulu javnviga. Skatta- og avskrivingarlóggávan verður tillagað soleiðis, at hon eggjar til privata uppsparing og arbeiðis- og vinnuskapandi virksemi. Bruttoskattaskipanin verður dagførd og víðkað, lagt skal verða upp fyri, at láginntøku- og barnaríkar familjur verða ikki fyri vanbýti. Skattagjaldið má í ongum føri fara upp um 50 %; toll- og merivirðisgjald á føroyskum vørum og tænastum verður endurskoðað og tillagað, so at tey gagna vinnulívinum.
Orka[rætta | rætta wikitekst]
Vatn-, vind-, og aðrar nýtiligar orkukeldur verða at kanna og brúktar, tá ið tøknin og fíggjarliga grundarlagið eru í lagi, og raksturin væntast at bera seg. Tó má farast um náttúruna og umhvørvið við størsta varsemi. Føroyskt oljufelag verður sett á stovn. Dentur verður lagdur á at gera okkum tilbúgvin til at vera uppi í oljuvinnuni, tá olja verður funnin í føroysku undirgrundini. Føroyingar skulu hava fult ræði á øllum viðurskiftum í sambandi við rannsóknum og vinnu úr havbotninum ella slíkari vinnu á landi. Við áløgdum burturleggingum skal verða forðað fyri, at stórar tíðaravmarkaðar inntøkur til landið avskepla búskap og kappingarføri okkara á øðrum økjum.
Heilsumál[rætta | rætta wikitekst]
Øllum borgarum verður tryggjað ókeypis lækna-, tannlækna- og sjúkraviðgerð, eins og læknakanning til tess at fyribyrgja sjúkum. Sjúkratryggingarskipanin verður dagførd og skipað til føroysku fyrisitingina at reka. Heilsumiðstøðir verða bygdar, har tørvur er á teimum. Lívsneyðugur heilivágur verður ókeypis.
Uttanríkismál[rætta | rætta wikitekst]
Landsstýrið leiðir allar samráðingar við onnur lond um mál, ið viðvíkja Føroyum. Føroyar skulu eisini hava sjálvstøðuga umboðan í Norðurlandaráðnum. Virkað verður fyri linna í heiminum gjøgnum altjóða samstarv. Í teimum londum, sum vit samskifta við, eiga vit at nýta rættin til at seta egin umboð á donsku sendistovurnar. Sjálvstýrisflokkurin er ímóti føroyskum ES-limaskapi [4].
Formenn[rætta | rætta wikitekst]
- 1909–1936 Jóannes Patursson
- 1936–1939 Edward Mitens
- Louis Zachariasen
- 1971 – 1988 Hilmar Kass
- 1988 - 1994 Lasse Klein
- 1994 – 2001 Helena Dam á Neystabø
- 2001 – 2001 Sámal Petur í Grund
- 2001 – 2002 Eyðun Elttør
- 2002 – 2010 Kári P. Højgaard
- Oktober 2010 – 10. november 2011 Kári á Rógvi
- 10. november 2011 - 9. apríl 2015 Kári P. Højgaard[5]
- 9. apríl 2015 - Jógvan Skorheim[6]
Umboð á Løgtingi 2011-2015[rætta | rætta wikitekst]
Varafólk, sum hava tikið sæti í Løgtinginum 2011-15[rætta | rætta wikitekst]
Bæði fyrsta og annað varafólk Sjálvstýrisfloksins hava tikið sæti á tingi, meðan Kári P. Højgaard var í landsstýrinum og onnur stytri tíðarskeið eftir at landsstýrismaðurin misti landsstýrissessin. Jógvan Skorheim var samstundis borgarstjóri í Klaksvík, tí tók hann ikki sæti í løgtinginum tað fyrsta gott hálva árið, í staðin tók Kristianna Winther Poulsen sæti í Løgtinginum.
Landsstýrisfólk 2011-13[rætta | rætta wikitekst]
- Kári P. Højgaard var landsstýrismaður í innlendismálum frá 14. november 2011 til 5. september 2013.
Keldur[rætta | rætta wikitekst]
- ↑ http://books.google.com/books?id=hioTvtdXXtAC&pg=PA180&dq=Sj%C3%A1lvst%C3%BDrisflokkurin&hl=en&sa=X&ei=065AU_XHL6TJsQTM0oHIBg&ved=0CC0Q6AEwAA#v=onepage&q=Sj%C3%A1lvst%C3%BDrisflokkurin&f=false
- ↑ Samtykt á aðalfundi Sjálvstýrisfloksins tann 19. apríl 1997.
- ↑ Úr Handbók Føroya Løgtings, 1995
- ↑ Úr Handbók Føroya Løgtings, 1995
- ↑ Aktuelt.fo, Nú er Kári aftur formaður í Sjálvstýrisflokkinum
- ↑ in.fo - Jógvan Skorheim formaður í Sjálvstýrisflokkinum
Fólkaflokkurin · Framsókn · Javnaðarflokkur · Miðflokkurin · Sambandsflokkurin · Sjálvstýrisflokkurin · Tjóðveldi


text:
Heath Ledger
Heath Ledger (føddur 4. apríl 1979, deyður 22. januar 2008) var ein avstralskur skuespælari úr Perth. Heath Ledger var 28 ára gamal, tá hann doyði. Ledger er kendur frá fleiri filmum, sum til dømis A Knight's Tale, men kanska mest fyri leiklut sín í filminum Brokeback Mountain í 2005, sum hann varð innstillaður til eina Oscar virðisløn fyri, ið hann kortini ikki vann. Seinasti leiklutur hansara varð í filminum I'm Not There, sum er um Bob Dylan. Eisini skuldi hann hava leikutin sum The Joker í Batman filminum, nevndur The Dark Knight. Heath Ledger var ættaður úr Perth í Avstralia, men búsettur í New York. Hann átti eina dóttir saman við fyrrverandi trúlovaðu síni Michelle Williams.
Ledger varð funnin lívleysur í íbúð sínari í Manhattan, New York City í januar 2008, og sovipillarar vórðu eisini funnir, so løgreglan hevur illgruna um ovurtøku av soviheilivági sum deyðsorsøk.


text:
Honshu
Honshu (japanskt: 本州|本州, sum merkir Meginøkið) er tann størsta av teimum fýra høvuðsoyggjunum í Japan. Fólkatalið var 103 milliónir í 2005, 98,3 milliónir í 1990; í 1975 var tað 89,1 millión. Oyggin liggur sunnanfyri Hokkaido og norðanfyri Shikoku og í ein landnyrðing av Kyushu. Oyggin er 7. størsta oyggj í heiminum næst eftir Java í Indonesia. Tey flestu fólkini búgva har ið flatlendi er, umleið 25% búgva í Kantōregiónini. Tað er eisini í hesum økinum at Tokyo, høvuðsstaður Japans liggur. Stórtokyo fevnir umfrant Tokyo bý eisini um hesir býir: Yokohama, Kawasaki, Saitama og Chiba.


text:
Lær tíni børn
Góðu foreldur, lesið hesar søgurnar saman við børnunum, so tey kunnu fáa eina sterka trúgv og vita, hvussu tey skulu bera seg at.
Formæli
Ráð úr 5 Mósebók kunnu hjálpa tykkum at uppala tykkara børn.
Vit vita eitt loyndarmál, sum ger okkum glað
Bíblian fortelur um eitt heilt serligt loyndarmál. Vilt tú vita, hvat tað er?
Rebekka vildi gleða Jehova
Hvussu kunnu vit vera sum Rebekka? Les søguna, og lær meira um Rebekku.
Rahab trúði á Jehova
Lær, hvussu Rahab og familja hennara vórðu bjargað, tá ið Jeriko varð lagdur í oyði.
Hon gleddi bæði pápa sín og Jehova
Hvat lyfti helt dóttir Jefta? Hvussu kunnu vit taka eftir henni?
Sámuel bleiv við at gera tað, sum var rætt
Hvussu kanst tú taka eftir Sámueli og gera tað, sum er rætt, sjálvt onnur skikka sær illa?
Dávid var ikki bangin
Les hesa spennandi bíbliusøguna og vita, hví Dávid var so djarvur.
Hevur tú onkuntíð verið bangin og følt teg einsamallan?
Hvat segði Jehova við Elias, tá ið hann føldi seg púra einsamallan? Hvat kanst tú læra av tí, sum hendi Eliasi?
Josias hevði góðar vinir
Bíblian fortelur, at tað var sera ringt hjá Josiasi at gera tað, sum var rætt. Vita, hvussu vinir hansara hjálptu honum.
Jeremias helt ikki uppat at tosa um Jehova
Hví bleiv Jeremias við at tosa um Gud, sjálvt um fólk flentu at honum og vórðu ill við hann?
Jesus aktaði altíð
Tað er ikki altíð lætt hjá tær at akta mammu tína og pápa tín. Vita, hvussu tað, sum Jesus gjørdi, kann hjálpa tær.
Teir skrivaðu um Jesus
Les um teir átta bíbliuskrivararnar, sum livdu um somu tíð sum Jesus, og sum skrivaðu um hansara lív.
Systursonur Paulus var djarvur
Hesin ungi maðurin bjargaði mammubeiggja sínum. Hvussu gjørdi hann tað?
Timoteus vildi fegin hjálpa øðrum
Hvussu kanst tú fáa eitt gott og spennandi lív sum Timoteus?
Eitt kongaríki, sum skal stýra allari jørðini
Hvussu verður tað, tá ið Jesus stýrir jørðini? Hevur tú hug at vera har tá?


text:
2. mai
2. mai er dagur 122 í árinum í tí gregorianska kalendaranum (dagur 123 um skotár). Tað eru 243 dagar eftur av árinum.
Hendingar[rætta | rætta wikitekst]
- 1975 - Mærsk skipið Clara Mærsk bjargar 3.628 flóttafólkum úr Vjetnam vóru bjargaði av søkkandi M/V Truong Xuan og tikin umborð á Claru Mærsk. Rituvíkingurin Anton M. Olsen var kapteinur umborð á Claru Mærsk, tá hendingin fór fram.
- 1989 - Tað sonevnda "Blekingegade-málið" byrjar, tá ein 36-ára gamal maður koyrur av vegnum við Birkerød og løgreglan varnast at hann er eftirlýstur.
- 2011 - Osama bin Laden, ið stóð fyri álopinum á USA í 2001, varð myrdur 2. mai.
Føðingar[rætta | rætta wikitekst]
- 1985 - Nanna Øland Fabricius, donsk songkvinna
Andlát[rætta | rætta wikitekst]
- 1519 - Leonardo da Vinci, italskur listmálari (f. 1452)
- 1892 - Peter Alberg Holm, føroyskur prestur í Danmark. (f. 1823)
- 2011 - Osama bin Laden, saudi-arabiskur yvirgangsmaður (f. 1957)


text:
Ánirnar
Ánirnar (ella Ánir) er ein bygd á Borðoynni millum Klaksvík og Strond. Í Ánunum kom bygd um leið 1840. Í 2009 vóru 15 nýmótans íbúðir bygdar í Ánunum. Bygdin er partur av Klaksvíkar kommunu og liggur 3 km norðanfyri Klaksvík. Norðhavnin er í Ánunum, havnin er alternativ havn hjá Norrønu og talið av ferðamannaskipum úr øðrum londum er vaksandi, tey leggja at við Norðhavnina og síðan kunnu ferðafólkini fara ein túr til Klaksvíkar ella onkra útferð. Tunnil er millum Ánir og Árnafjørð, hann var tikin í nýtslu í 1965 og er 1680 metrar langur. Vegurin sum kemur úr Klaksvík gjøgnum Ánirnar fer víðari norðureftir til byrgingina til Haraldssund á Kunoynni.
Fólkatalið var 16 í 2007, men í 2014 var talið komið upp á 55. Tríggjar bygdir í Føroyum eru vaksnar so nógv í 1994-2014, at fólkatalið er meira enn tvífaldað. Í einari teirra, er fólkatalið meira enn fimmfaldað. Bygdin, sum hevur havt nógv tann størsta vøksturin í fólkatali er Ánirnar, beint norðan fyri Klaksvík. Tað er har, sum eitt nýtt íbúðarøki varð bygt fyri nøkrum árum síðani við fleiri eins húsum við útsýni oman á nýggju bingjuhavnina í Norðoyggjum. 1. juli 1994 vóru 9 fólk skrásett at búgva í Ánunum sambært Hagstovuni. 1. juli í 2014 vóru íbúgvarnir í Ánunum 55 í tali. Ein vøkstur upp á 46, svarandi til 511 prosent.


text:
OGNIR til sølu/leigu
FUNDIR
ÚTSTYKKING
KORT
VEÐRIÐ
Forsíðarss
09. Jan 2017
Guðstænastur o.a. í Vestmanna kirkju januar 2017.
Guðstænastur o.a. í Vestmanna kirkju januar 2017. 08.01. kl 11.00. Guðstænasta við Henning Bøgesvang. 09.01. kl. 20.00. Foreldrafundur fyri komandi konfirmantforeldur. 15.01. kl 11.00. Deknaguðstænasta 22.01. kl 11.00. Guðstænasta og altargongd við Marjun í Kálvalíð 29.01. kl 11.00. Deknaguðstænasta.
19. Des 2016
Hagtøl fyri Vestmanna Bygdarráð fyri 2016
Hagtøl fyri uppmøting á bygdarráðsfundum hjá Vestmanna Bygdarráði í 2016 eru nú gjørd. Hagtølini verða almannakunngjørd í viðheftu pdf-fílu niðanfyri. Í 2016 vóru hildnir 11 bygdarráðsfundir og full uppmøting var til 8 av fundunum. Tað er á leið sama lutfalsliga uppmøting
16. Des 2016
Fundardagar 2017
Vestmanna Bygdarráð samtykti á fundi 15. desember 2016 at áseta almennu fundardagarnar hjá Vestmanna Bygdarráði í 2017 at vera niðanfyri nevndu dagar:
09. Des 2016
Fyrilestur: Jól í gomlum døgum
Mikukvøldið 14. desember kl. 19 bjóðar Vestmanna Fornminnisfelag til fyrilestur í Vektarbúðini. Jóan Pauli Joensen, fólkalívsfrøðingur, heldur fyrilestur um jólahald fyrr í tíðini. Fyrilesturin verður í Vektarbúðini í Johnsa handli. Fjálg jólastova
08. Des 2016
Jólakonsertir við Vágakórinum og Vestmanna Sangkóri
Jólakonsertir við Vágakórinum og Vestmanna Sangkóri Sunnudagin og mánadagin fara Vágakórið og Vestmanna Sangkór at hava tríggjar jólakonsertir saman í Kvívík, Sandavági og Vestmanna. Sunnudagin 11. desember kl 16 verður jólakonsert í Kvívíkar kirkju og kl. 19 í Sandavágs kirkju. Mánakvøldið, 12. desember kl.
08. Des 2016
Bøgøta stongd
Vegna vegarbeiði við Bøgøtu 16 verður Bøgøta stongd fyri gjøgnukoyring hósdagin 8. og fyrrapartin fríggjadagin 9. desember 2016.
06. Des 2016
Jólakonsert við barnakóri, hornorkestri og sangkóri í Vestmanna mikukvøldið
Jólakonsert við barnakóri, hornorkestri og sangkóri í Vestmanna mikukvøldið Mikudagin 7. desember kl. 19.00 verður jólakonsert í Vestmanna Kirkju við Vestmanna Barnakóri, Vestmanna Sangkóri og Vestmanna Hornorkestri. Kór og orkestur syngja og spæla hvør sær og saman. Tað verður við eini
02. Des 2016
Guðstænastur í Vestmanna kirkju í desember 2016
04.12.16. kl. 11.00 Deknaguðstænasta. 07.12.16. kl. 19.00 Jólakonsert við Vestmanna Sangkóri og Barnakórinum hjá Rannvu saman við Vestmanna Hornorkestri. 11.12.16. kl. 11.00 Deknaguðstænasta. 11.12.16. kl. 16.00 Konsert við Suzuki næmingum, sum Sámal Petersen og Anette Nielsen skipa fyri.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Thousand Oaks
Thousand Oaks er ein býur í Kalifornia norðan fyri Los Angeles. Her búgva yvir 128.000 fólk. Hesin býurin liggur í lutstatspartinum Ventura County, og er einans á einum øki, ið er 142,5 km2. Miðalhitin í Thousand Oaks liggur á um 18 °C (64 °F), men kann koma líka niður á 10 °C (50 °F). Tom Glancy (R) er borgarstjóri í Thousand Oaks. Býurin liggur í syðra Kalifornia bert fáar kilometrar norðan fyri Los Angeles. 3,0 prosent av fólkinum livir í fátækradømi.
Býurin hevur eina ørgrynnu av mentunarligum tilboðum, so sum museum, parkir, vøkur øki og bygningar og eitt hugnaligt gongugøtuumhvørvi. Her ber til at síggja ta sermerktu Conejo Valley Botanical Garden og tað áhugaverda Thousand Oaks Civic Arts Plaza. Harumframt er at nevna t.d. Dawn's Peak. Býurin hevur sera nógvar matstovur, og tær borðreiða við mati úr øllum heiminum. Serliga ein av handilsmiðstøðunum, The Oaks Shopping Center, er risastór og kend um alt Suðurkalifornia.
Í 1542 var Thousand Oaks viðurkendur sum býur.


text:
Andrasarmessa
Andrasarmessa er 30. november. Tað er minningardagur fyri lærusveininum Andriasi í Nýggja Testamenti, sum sambært frásagnum fór sum ápostul til Grikkalands og Svartahavsleiðirnar. Hann varð krossfestur á krossi, ið varð festur saman á skák, og ein tílíkur krossur kallast Andrasarkrossur. Á Kirkjubøstólunum er Andras avmyndaður við tílíkum krossi. Hann hevur verið høgt mettur sum halgimenni í Russlandi, og minningardagur hansara hevur eftir øllum at døma eisini verið hildin í Føroyum.


text: Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen, Simon Hansen,


text:
Um INNI
P/F INNI, sum var stovnað í 1998, er elsta ognar- og húsameklaravirkið í Føroyum.
Vit hava drúgvar royndir at selja og virðismeta alla fasta ogn. Vit umboða í dag meira enn triðingin av øllum marknaðinum og hava støðugt um 150 ognir á sølulista.
Grundvirðið okkara er at skapa álit millum seljara, keypara og okkum sum meklarar, so allir partar eru tryggir við handilin, fáa eina góða tænastu og kenna seg væl - eisini eftir, at alt er undirskrivað.
Vit arbeiða støðugt við førleika- og virkismenning.
Í INNI arbeiða vit virkið fyri at skapa:
- Dygdargott arbeiði
- Nøgdsemi
- Gjøgnumskygni
INNI hevur eina umfatandi ábyrgdartrygging, sum merkir, at tú sum kundi kanst kenna teg tryggan at handla ognir gjøgnum okkum. Vit hava innan- og uttanhýsis grannskoðarar.
Ognarviðurskifti:
INNI er sjálvstøðugt dótturfelag hjá Eik Banka P/F. Eik Banki P/F eigur 100 % av INNI, og P/F TF Holding eigur 100% av Eik Banka P/F.
Verið vælkomin í INNI.


text:
Joel Osteen
Joel Osteen er føddur 5. mars 1963 í Houston, Texas. Hann er pastorur í Lakewood Church í Texas, sum er størsta samkoman í USA. Osteen er eisini rithøvundur og hevur skrivað 3 bøkur: "Your Best Life Now: 7 Steps to Living at Your Full Potential" (2004), "Become a Better You: 7 Keys to Improving Your Life Every Day" (2007) og "It's Your Time" (2009).
Í 1984 giftist hann við Victoria Iloff Osteen (f. 1961). Tey eiga tvey børn, Jonathan- og Alexandra Osteen. Hann býr nú í Houston í Texas.


text:
Katólsk kirkja í Føroyum
Katólska Kirkjan í Føroyum telur umleið 130 fastbúgvandi katolikkar úr 23 ymiskum londum (2004). Miðdepil fyri katólsku kirkjuna í Føroyum er Mariukirkjan í Tórshavn. Føroyingar verða tiknir upp í kirkjuliði við jøvnum millumbili. Hin kendasti man einahelst vera William Joensen úr Sumba, bróður Pól F. Hann og Kinn Magnussen umboðaðu Føroyar, tá Jóannes Páll 2. pávi var í Danmark í 1989. Bæði vóru í føroyskum búnum, og bæði upplivdu tey at fáa tað heilagu kommuniónina frá Jóannes Páll páva.
Søga[rætta | rætta wikitekst]
Árið 999 sendir Ólavur Tryggvason, kongur í Noregi, Sigmund Brestisson til Føroyar saman við prestum at skíra fólkið og kenna teimum tað fremsta í teirri kristnu trúgv. Innihaldið í kristindóminum, kirkjulæran, var rómversk katólsk.
Í árinum 1100 verða Føroyar skipaðar sum eitt bispadømi, og í 1111 varð fyrsti bispurin settur í Kirkjubø, har bispasetrið var. Har sótu tey næstu 400 árini 34 katólskir bispar.
Tann seinasti av hesum var Ámundur Ólavsson, sum sat í embæti sínum til í 1538. Christian III hevði avtikið norska ríkisráðið í 1535, og gjørt Noreg (og Føroyar) til danskt land. 1537 avgjørdi kongur, at trúbótin skuldi galda fyri Noreg og hervið eisini fyri Føroyar. Við siðaskiftið varð gamla biskupsembætið avtikið, somuleiðis prestaskúlin; og øll tann jørðin, sum katólska kirkjan átti í Føroyum, fór undir kong. Kirkjumálið varð danskt.
Eftir trúarfrælsið í 1849 vórðu royndir gjørdar at stovna katólsku kirkjuna aftur í Føroyum. Georg Bauer prestur, slektaður úr Bayern, kom til Føroyar í 1857. Hann bygdi eina kirkju í Rættará. Tá Bauer prestur umleið 1880 fór úr Føroyum, var eingin at taka við starvi hansara. Í 1900 var bert ein katolikkur í Føroyum. Hetta var ein kona, sum búði á Hvítanesi.
Í 1931 varð katólska kirkjuliðið endurreist. Tveir nýlærdir prestar, E. G. Boekenogen og Thomas King, vildu fegnir átaka sær starv í Føroyum. Í húsi Fransiskanasystranna, ið komu til Føroya sama árið, varð ein lítil kirkja vígd tann 23. mai 1931. Millium tey fyrstu, ið leitaðu til kirkjuna, vóru nøkur gomul, sum í barnaárunum komu í kirkju hjá Bauer presti.
Skjótt var kirkjan í Bringsnagøtu ov lítil, og saman við tí nýggja skúlanum, Sankta Frants skúla, sum Fransiskanasystrarnar lótu byggja eftir tekning hjá H.C.W. Tórgarð, arkitekti, varð eisini bygd ein vøkur kirkja, ið var vígd 19. desember 1933.
Nýggja sóknarkirkjan, Mariukirkjan, stóð liðug í 1987 og var vígd við eini eukomeniskari gudstænastu í august 1987.
Kelda[rætta | rætta wikitekst]
- Postverk Føroya (almenn ogn).


text:
Krea hjálpir stovnum og virkjum við teirra branding og marknaðarføring. Okkara arbeiði fevnir um alla grafiska sniðgeving, innan heimasíðu, búmerki, lýsingar, prentlutir og eisini forritan. Starvsfólkini á Krea eru øll útbúgvin á sínum øki, og hetta tryggjar góðskuna á endaligu vøruni.
At hava eitt snøgt búmerki er sera týdningarmikið fyri framgongdina og virðingina hjá eini fyritøku.
HEIMASÍÐUR
Starvsfólkið á Krea hava drúgvar royndir innan heimasíður. Umframt at veita forritan og gera internar uppgávur, kunnu vit eisini menna kundamálrættaðar loysnir.
LÝSINGAR
Á Krea hava vit drúgvar royndir innan lýsingar. Vit taka eitt prát við tann, sum vil lýsa, og saman finna vit fram til, hvør málbólkurin er, og hvussu hann best verður náddur við rætta boðskapi.
SNIÐGEVING
Tað er av alstórum týdningi, at ein fyritøka hevur eitt gjøgnumført snið. Vit gera sniðhandbøkur, fyrst og fremst við reglum um brúk av búmerki, men eisini við føstum reglum um útsjónd á øllum pappírum og tingum, sum eitt virki brúkar.
PRENTLUTIR
Her á Krea sniðgeva vit prentlutir av øllum slagi, so sum faldarar, bløð, matseðlar, plastikkposar, lyklaringar, peningakort og í veruleikanum hvat sum helst annað.
UMHVØRVIS GRAFIKKUR
Vantar tær at prýða og gera virkið meira sjónligt? Skulu tit vera við til onkra sølustevnu og mugu hava júst tann rætta básin? So kunnu vit á Krea bjóða tykkum góðar grafiskar loysnir.
SKAL EITT VIRKI SÍGGJAST, SO MÁ TESS GRAFISKI SAMLEIKI VERA BEINRAKIN OG GREIÐUR
Litir og formar í búmerki og sniði annars eiga at endurspegla hvat eitt virki fæst við, og fyri at varðveita ein greiðan samleika, er alneyðugt, at fastar reglur verða gjørdar fyri hvat er loyvt og ikki loyvt at gera við búmerki og snið. Vit hava drúgvar royndir innan branding og gerð av sniðhondbókum.
VIT Á KREA HAVA DRÚGVAR ROYNDIR INNAN GERÐ AV LÝSINGUM
Tey seinnu árini hevur lýsingar-pallurin flutt seg í stóran mun frá blaðlýsingum til talgildu miðlarnar, eitt nú portalar og facebook. Vit á Krea fylgja við í hesi gongd og vilja troyta hesar nýggju møguleikar til fulnar.
TYKKARA FRAMGONGD ER OKKARA FRAGD
Framgongdin hjá einum virki verður tryggjað við tveimum tingum: Einum greiðum grafiskum samleika, og við góðari miðvísari marknaðarføring. Vit ráðgeva fegin okkara kundum innan marknaðarføring. Ring og fá eitt prát við okkum um nýtt búmerki og grafiskan samleika.
Jú, eitt vakurt, væl gjøgnumført búmerki við einum sniði, sum endurspeglar tað heilt frá litum til skrift til formar osv., tað vil síggjast av teirri einføldu grund, at tað er ein fragd fyri eygað. Ein grafisk uppstramming er ein íløga, sum eingin vil angra. Vit hava fragd í framgongdini hjá okkara kundum, serliga tá ið vit gjørdu grafiska samleikan.
Tey síðstu árini eru fólk farin at lesa minni og minni í bløðum, og brúka netið tann mun meira; tí nært tú nógv fleiri síggjarar við at hava eina heimasíðu, sum virkar væl á dagsins telefonum og teldlum, men eisini við at gera lýsingar til portalarnar og facebook. Har fært tú munandi meira í dag fyri pengarnar.
Í øllum lýsingar tilfari er tað soleiðis, at tú mást fanga tað týdningarmiklasta og mest nærliggjandi við orðum og mynd, og tú mást barbera alt burtur, sum er óviðkomandi. Yvirskrift og mynd mugu siga tað sama, og tað grafiska myndin sum heild má altíð harmonera við búmerkið. Búmerkið er sum mikro kosmos, tann stóra heildin er sum makro kosmos; og har eigur at síggjast ein innari samanhangur í.
Vit hava drúgvar royndir í okkara faki. Starvsfólkið hevur ímillum 10 og 20 ára royndir, bæði innan lýsingar, búmerki, heimasíður, grafiska sniðgeving og forritan. Vit hava til dømis gjørt yvir 100 heimasíður, og yvir 120 búmerkir. Tað er valla ta ting innan okkara fak, sum vit ikki hava royndir av. Vit bjóða okkara tænastu innan heimasíður, búmerki, lýsingar og grafiska sniðgeving. Eitt gott og effektivt samstarv kann vara í mong ár.
Vit hava fragd í framgongdini hjá okkara kundum, serliga tá ið vit gjørdu grafiska samleikan
Runavíkar kommuna hevur samstarvað við Krea í mong ár, og samstarvið hevur verið fyrimyndarligt. Krea hevur loyst nógvar ymiskar og fjølbroyttar uppgávur fyri kommununa -harímillum eru bæði heimasíða og búmerki - og hevur Krea eisini mangan verið kommununi hollur ráðgevi. Okkara royndir eru, at Krea arbeiðir professionelt og gera eitt…
KREA lavede et flot stykke arbejde med designet af vores nye hjemmeside. Den er visuelt tiltalende, og det var nemt og intuitivt at organisere og uploade indholdet. Når der en sjælden gang opstår et problem har KREA en god og rimelig kundeservice.
Tá ið vit á sumri í 2014 leitaðu okkum ráðgeving frá Krea í samband við nýmótansgerð av okkara samleika, var tað ikki í okkara tonkum, at vit longu hálvt ár seinni stóðu við nýggjum navni, búmerki og samleika. Krea hava við sínum dugnasemi, kreativiteti og fakleika lyft okkara samleika upp…


text:
14. Des 2016
Tíðindaskriv frá Javnaðarflokkinum á Fólkatingi Í røðu síni á fólkatingi 5. desember segði Sjúrður Skaale soleiðis: "Vit hava nú ta sonevndu DFG-skipanina sum merkir, at har Danmark ikki er umboðað, kunnu Føroyar ella Grønland ella Føroyar OG Grønland...
06. Des 2016
Brexit. Trump. Le Pen. Tað er alt ein uppreistur – men vreiðin hevur onga kós. Demokratiini fungera ikki, men lond sum Kina og Russland vinna fram. Fólkaræðið stendur fyri hóttafalli. Tað gevur øllum fólkavaldum eina stóra ábyrgd.
23. Nov 2016
Avtala millum Javnaðarflokkin og donsku stjórnarflokkarnar tryggjar, at átrokandi ábøtur kunnu gerast í Føroyahúsinum í KeypmannahavnFøroyahúsið í Keypmannahavn er ein avgerandi bindiliður millum útisetar og føroyska samfelagið.Tað er karmur um 18 føroysk útisetafeløg, og hvørt ár eru umleið 200 tiltøk fyri útisetar í húsinum.Hetta ger...
22. Nov 2016
Tað var ikki bara skemt, tá tann víðkaði spyrjitímin við forsætisráðharranum var í vikuni. Her verður spurt, um mann frá danskari síðu hevur partapolitikk í tonkunum, tá mann samskipar politikk við føroyska landsstýrið og teir føroysku fólkatingslimirnar. ...


text:
Ingi Samuelsen
11.01.2017 - 14:04
Mentan > Mentan > Konsertir
Í dag sleppa íbúgvarnir í týska býnum Hamborg endiliga at uppliva, at stóra nýggja konserthúsið í býnum, Die Elbphilharmonie, kann takast í nýtslu.
’Elphi’, sum bygningurin longu verður nevndur á mannamunni, er eitt risastórt konserthús við pláss fyri 2.000 áhoyrarum. Bygningurin er 110 metrar høgur og er bygdur út í ánna Elben mitt í stóru havnini í Hamburg.
Upprunaliga var ætlanin, at konsertsalurin skuldi standa liðugur í 2010. Í staðin fyri tvær milliardir krónur, kom bygningurin at kosta 6,4 milliardir. Altso ein stór byggigøla.
Men málini við verkætlanini vóru eisini stór. Hamburg vil við hesum sermerkta bygningi gerast leiðandi tónleikabýurin í Týsklandi í 2025. Tað er eitt stórt mál at seta sær, tá hugsað verður um, hvussu ríkt tónleikalívið, serliga tað klassiska, er í Berlin, Dresden og München.
Á fyrstu konsertini í Die Elbphilarmonie í kvøld verður tónleikur av m.a. Wagner, Beethoven, Britten og Messiaen. Møguleiki er at fylgja við á heimasíðuni hjá húsinum
Herundir kunnu hugtakandi dronumyndir frá bygninginum síggjast. Eisini er ein líknandi filmur at síggja á heimasíðuni hjá Danmarks Radio


text:
Søga 96: Jesus grøðir tey sjúku
MEÐAN Jesus ferðast um landið, grøðir hann tey sjúku. Tíðindi um undurverkini ganga í øllum býum og bygdum víða um. Fólk koma til hansara við kryplum og blindum og deyvum, og nógvum øðrum sjúkum. Og Jesus grøðir øll.
Nú eru meir enn trý ár liðin síðan Jóhannes doypti Jesus. Og Jesus sigur við ápostlarnar at hann skjótt skal koma til Jerúsalem, har hann skal verða dripin og síðan rísa upp frá deyðum. Men fyribils heldur Jesus áfram at grøða tey sjúku.
Ein sabbatsdag stendur Jesus og lærir. Sabbaturin er hvíludagur hjá jødunum. Kvinnan tú sært, hevur verið ógvuliga sjúk. Í 18 ár hevur hon verið samankropnað og ikki fingið staðið upprætt. Jesus leggur hondina á hana, og nú fær hon rætt seg upp. Hon er frísk!
Hetta verða átrúnaleiðararnir illir um. ’Vit hava seks dagar at arbeiða í,’ rópar ein teirra til mannamúgvuna. ’Tá ber til at grøða, men ikki ein sabbat!’
Men Jesus svarar: ’Tit óndu menniskju! Tit høvdu allir viljað loyst eslið hjá tykkum og leitt tað at drekka ein sabbat. Skuldi tá henda neyðars kvinna, sum hevur verið sjúk í 18 ár, ikki verðið grødd ein sabbat?’ Svarið fær teir óndu menninar at skamma seg.
Seinni eru Jesus og ápostlarnir á veg til Jerúsalem. Beint uttan fyri býin Jeriko hoyra tveir blindir biddarar at Jesus kemur framvið. Teir rópa hart: ’Jesus, hjálp okkum!’
Jesus rópar teir blindu menninar til sín og sigur: ’Hvat skal eg gera fyri tykkum?’ Teir svara: ’Harri, lat eygu okkara upp!’ Jesus nertur við eyguni á teimum, og teir síggja alt í einum! Veitst tú hví Jesus gjørdi øll hesi stóru undurverkini? Tí hann er góður við menniskju, og hann vil at tey skulu trúgva á hann. Vit kunnu vera vís í at eingin á jørðini verður sjúkur aftur, tá hann ræður sum kongur.
Matteus 15:30, 31; Lukas 13:10-17; Matteus 20:29-34.


text:
Morsnigil
Morsnigil (eisini kendur sum dreparasnigil) (frøðiheiti Arion vulgaris) var fyrstu ferð funnin í Føroyum í 1996. Morsnigil verður 5-15 cm langur og er skínandi og javnt morreyður, men hann kann vera ymiskur á liti frá morreyðum til ljósagult, og teir ungu morsniglarnir eru meira gjøgnumskygdir á liti. Fótrondin er tvørríput. Morsnigil eitur á latíni Arion vulgaris. Morsnigil stavar frá Spania, men hevur síðan spjatt seg norðureftir við fólki og vørum, hann var fyrstu ferð sæddur í Svøríki í 1975, í Noreg í 1988, í Danmørk í 1991, í Føroyum í 1996 og í Íslandi í 2003.
Sum aðrir sniglar í Arionslektini er morsnigil tvíkyndur og nørist skjótt, og ger hann stóran skaða í m.a. urtagørðum og eplaveltum.


text:
Västernorrlands län
Västernorrlands län er ein sýsla í Svøríki. Í vestri hevur Västernorrlands län mark við Jämtlands län, í suðri við Gävleborgs län og i norðri við Västerbottens län. Høvuðsstaðurin er Härnösand.
Västernorrlands län hevur umleið 242 156 íbúgvar (2013)[1] og eina vídd við 22 957,1 km².
Kommunur[rætta | rætta wikitekst]
- Härnösands kommuna
- Kramfors kommuna
- Sollefteå kommuna
- Sundsvalls kommuna
- Timrå kommuna
- Ånge kommuna
- Örnsköldsviks kommuna
Keldur[rætta | rætta wikitekst]


text:
Orð: Fanny Crosby
Lag: George Coles Stebbins
Týtt: Zacharias Zachariassen (ørindini) og Halldór Olafsson (niðurlagið)
Upprunaheiti: Saved by grace
1. Skjótt slitnar silvurstrongur mín,
og her mín songur tagna skal.
Meg Harrin tekur upp til sín,
meg ber í kongsins høga sal.
Niðurlag: Tá skal eg, Jesus, síggja teg,
tú, sum av náði frelsti meg.
Tá skal eg, Jesus, síggja teg,
tú, sum av náði frelsti meg.
2. Skjótt hoknar veika tjaldbúð mín,
eg veit ei nær – tó veit eg eitt:
Tann Loysnari, meg dró til sín,
mær stað í Himli hevur reitt.
3. Skjótt gylta sól til viðar fer,
í vesturroða søkka skal.
Tá sigur Harrin: „Væl nú er!“
Meg tekur heim, áh, hvíld so sæl!
4. Skjótt – men eg bíði inntil tá,
og lampa mín má lýsa skær –
eg skal við frøi Jesus sjá
við portrið taka móti mær.


text:
Orð: Nathanael Cronsioe
Lag og týtt: Hákun Djurhuus
1. Í syndaleinkjum mín sál var fjøtrað,
eg tonkti, eingin meg loysa kann,
og henda hugsan fekk meg at nøtra,
og ongan frið eg í hjarta fann.
Tað nyttar einki, ein rødd mær segði,
ei nøkur náði er fyri tær,
eg stúran, angist í barmi hevði,
langt burt frá Gudi bert leið mín bar.
2. Ein onnur rødd talaði í oyrað,
hon var so eymlig og mild og góð,
og gleðiboð fekk eg tá at hoyra:
Tín synd kann reinsast í Jesu blóð’.
Boygg teg við krossin, so skal eg loysa
tey bond, teg binda, og tú gerst mín,
av náðikeldum tú frítt kanst oysa
og reinur verða sum hvíta lín.
3. Við krossins fót var so søtt at lenda,
eg kom til Jesus, hann frið mær gav,
hann kundi ótta til gleði venda,
øll synd mín søkt varð í djúpa hav.
Ja, frelsan heldur, eg Gud má æra,
tí blóðið hevur so stóra makt;
eg veit, mín Frelsari vil meg varða,
eg eri við tær, hann hevur sagt.


text:
Eg traðki ikki í dust blómukrúnuna hjá undrinum í hesum heimi
og lati ikki vit drepa
tey loynimál mær eru fyri á leiðini
í blómum, í eygum, á vørr ella í grøv.
Ljósið hjá øðrum
køvir gandamáttin í tí ókannaða
sum fjalt er í myrkurs dýpi,
men eg
nøri við mínum ljósi um loynimál heimsins,
og eins og mánin við sínum hvítu geislum
ikki minkar um, men djúpir skelvandi
loynimálið í náttarmyrkrinum,
so ríki eg eisini hin døkka sjónarringin
við miklari nøtran av halgum gátum,
og alt sum óskiljandi er
verður uppaftur gátuførari
fyri mínum eygum –
tí eg beri yndi til
blómur og eygu og varrar og gravir.
Lucian Blaga, rumenskur yrkjari (1895-1961)
Christian Matras týddi


text:
Sjóvar kommuna
Sjóvar kommuna, kommuna í Føroyum. Sjóvar kommuna fevnir um bygdirnar Strendur, Innan Glyvur, Kolbanargjógv, Morskranes og Selatrað. Í kommununi búgva 1.043 fólk (48 % konufólk), harav 817 á Strondum (jan. 2005).
Tann gamla Sjóvar sókn fevndi um bygdirnar Selatrað, Strendur, Skála og Skálafjørð. Av hesum bygdum er Skálafjørður tann yngsta. Hon er bygd onkuntíð í 1600-árunum. Fyri stívliga 100 árum síðan komu niðursetubygdirnar Morskranes og Innan Glyvur afturat. Tann nýggjasta niðursetubygdin er Kolbanargjógv sum kom fyri góðum 60 árum síðan.
Navnið Sjóvar sókn kemur av býlinginum við Sjógv á Strondum, tí har stendur kirkjan sum nú er, og har hava kirkjur undan hesari staðið í fleiri hundrað ár so langt aftur, sum søguligar keldur røkka. Kirkjan við Sjógv var einasta kirkjan í sóknini heilt upp til okkara tíð. Kirkjan sum nú er, varð bygd í 1834. Á Selatrað kom kirkja í 1927, og á Skála í 1940. Hvussu gomul Sjóvar sókn og Strendur eru vita vit ikki, menn vilja verða við at vit skullu í hvussu so er aftur í 15. øld.
1. januar 1952 fór Sjóvar sókn í tvíningar, og Skála og Skálafjørður fóru burturúr og gjørdust sjálvstøðug kommuna við heitinum "Skála kommuna". Sjóvar sókn varðveitti sítt gamla navn eftir sundurbýtið, nú við bygdunum Innan Glyvur, Strendur, Kolbanargjógv, Morskranes og Selatrað.
Til kommununa hoyra uml. 70 merkur í jørð. Á Strondum eru 19 7/8 mk.ogn og 20 1/4 mk. landsjørð. Á Selatrað eru 8 merkur ogn og 22 merkur landsjørð.
Innan Glyvur | Kolbeinagjógv | Morskranes | Selatrað | Strendur


text:
Björk Guðmundsdóttir
Björk Guðmundsdóttir, betri kend sum Björk (fødd 21. november 1965 í Reykjavík) er ein íslendsk songkvinna, sangskrivari og sjónleikarinna. Hon hevur vunnið nógvar heiðurslønir úr fleiri londum og hon hevur fleiri ferðir verið á ovastu rók á hittlistum kring heimin. Tríggjar av stakløgum hennara komu á Top 10 í Stórabretlandi ("It's Oh So Quiet" náddi eitt fjórðapláss, "Army of Me" nummar 10, og "Hyperballad" nummar 8). Plátufelag hennara, One Little Indian, boðaði frá í 2003, at hon hevði selt meira enn 15 milliónir kring allan heimin.
Hon hevur vunnið fýra BRIT Awards, fýra MTV Video Music Awards, eina MOJO virðisløn, tríggjar UK Music Video Awards, og, í 2010, vann hon Polar Music Prize frá the Royal Swedish Academy of Music sum viðurkenning av hennara "deeply personal music and lyrics, her precise arrangements and her unique voice." Í 1997 vann hon Tónleikavirðisløn norðurlandaráðsins.
Björk hevur eisini verið tilnevnd 14 Grammy Awards (umframt tvær fyri art direction av hennara album sleeves, sum onnur hava gjørt), eina Oscar-virðisløn, og tvær Golden Globe Awards. Hon vann Best Actress Award á Cannes Film Festival í 2000 fyri høvuðsleiklut hennara í filminum Dancer in the Dark eftir Lars von Trier. Hon var plaserað sum nummar 29 í listanum hjá VH1 "The 100 Greatest Women in Music", nummar átta í listanum hjá MTV "22 Greatest Voices in Music", og nummar 16 í listanum hjá Rolling Stone's "100 Greatest Singers of All Time".
Tónleikaútgávur í úrvali[rætta | rætta wikitekst]
- Björk (1977)
- Debut (1993)
- Post (1995)
- Homogenic (1997)
- Vespertine (2001)
- Medúlla (2004)
- Volta (2007)
- Biophilia (2011)


text:
Orð og lag: Charles York
Týtt: Hallgrim Miðberg
Upprunaheiti: He goeth before you (He knoweth the way)
1. Troytta sál, sum tú gongur á lívsvegnum her,
skjótt tær gøtan kann gerast ov hál.
Jesus teg sær, hann vegin væl kennir,
hann leiða teg kann á mál!
Niðurlag: Hann vegin væl kennir,
hann er tær við lið,
tá hann leiðir fót tín, tú fert ei á glið.
Vandarnar framman tú óttast skalt ei!
Hann vegin væl kennir, hann gekk hesa leið.
2. Tá tú fert gjøgnum dalar, ver sterkur í trúgv,
hóast fjøllini høgu tú sær.
Ivast ei tá, hann vegin væl kennir,
í stormi heldur hann tær.


text:
Lítla veiðimannasamfelagið Upernavik í Norðurgrønlandi er 750 kilometrar norðanfyri polarlinjuna. Sjey mánaðir um árið er bygdin innibyrgd av ísi, og tá er tyrlan hjá Grønlandsfly einasta samband við umheimin. Millum tey 1.000 fólkini í bygdini, eru sjey føroyingar, ið trívast væl í Upernavik.
Hetta er fyrsta av fýra sendingum frá einum reportagutúri, sum Tórður Mikkelsen gjørdi í Upernavik í 1995.
Føroyingarnir, ið eru við í hesari sendingini, eru William Smith av Argjum, sum um hetta mundið var maskinmeistari á elverkunum í Upernavíkar Kommunu, Heri Johansen av Tvøroyri, ið var leiðari á telestøðini í Upernavik, Annika Sivertsen, sum var í starvsvenjing sum sjúkrarøktarfrøðingur, og hjúnini Jonhard Dahl Jacobsen (sáli) og Malan Dahl Jacobsen. Hann var kommunuverkfrøðingur og hon arbeiddi á sjúkrahúsinum í Upernavik.


text:
Röddin er skapt, verður rikin av, og er hjartabarnið hjá einum stórum netverki av ungum eldsálum. Felags fyri hesi er hugsjónin um, at eitt digitalt forum er alneyðugt fyri føroyskan ungdóm.
Röddin varð stovnað í novembur í 2010 av Ólavi í Búrstovu, Trygva Danielsen, Sunnevu Háberg Eysturstein, Eir Nolsøe og Bárði Næs.
Eftir tvey gevandi og stuttlig ár og við meira enn 1500 greinum, myndarøðum og sjónbondum á baki, valdu tey í mai í 2012 at taka ein steðg frá Röddini í óvissa tíð.
Í 2013 skrivaðu tey sáttmála við Kringvarp Føroya, og gjørdist Röddin tá ungdómspallur Kringvarpsins.
Mál okkara eru:
- at veita dygdargott tilfar um tónleik, list, ítrótt, politikk, samfelag, móta og átrúnað
- at skapa eitt interaktivt forum, har mann sleppur at siga sína hugsan, verða upplýstur og upplivdur
- at samansjóða ungdómin og í høvuðsheitum fáa margfeldni, íblástur og vitan inn í gerandisdag teirra ungu
Hevur tú skrivað ella tikið myndir til eina søgu, hug at royna teg sum fast tíðindafólk, ummælara ella annað, ella bara hevur eitt gott hugskot til eina søgu, so set teg í samband við okkum á Röddini: roddin@roddin.fo.
Við í redaktiónini á Röddini eru:
- Anna Poulsen, redaktiónsleiðari (anna@roddin.fo)
- Sonja Wang Hansen, samskipari og tíðindafólk (sonja@roddin.fo)
- Rebekka Manuela Behrens, tíðindafólk og RøddinLive (rebekka@roddin.fo)
- Katrin Dahl Hanusson, tíðindafólk og rættlesari (katrin@roddin.fo)
- Kára Bjarnadóttir Jakobsen, tíðindafólk (kara@roddin.fo)
- Jóhanna Magnussardóttir, tíðindafólk (johanna@roddin.fo)
- Tóra í Stórustovu, tíðindafólk (tora@roddin.fo)
- Gunnhild Persson, tíðinda- og myndafólk (gunnhild@roddin.fo)
- Rakul Jónheðinsdóttir Tróndheim, tíðinda- og myndafólk (rakul@roddin.fo)
- Karita Maria Zachariassen, tíðinda- og myndafólk (karita@roddin.fo)
- Pætur Hjalmar Evensson, tíðinda- og myndafólk (paetur@roddin.fo)
- Hanna Vang mynda- og tíðindafólk (hanna@roddin.fo)
- Rani Petersen, myndafólk (rani@roddin.fo)
- Eir Nolsøe (eir@roddin.fo)
- Unn Danielsen (unn@roddin.fo)
Útvarpssendingina RøddinLive gera:
Hevur tú hugskot til útvarpssendingina, so set teg í samband við fólkini handan RøddinLive.
Øll eru vælkomin, ung sum gomul, roynd sum óroynd.


text:
Bretska hersetingin í Føroyum
Bretska hersetingin í Føroyum, ella Operation Valentine, vardi frá 12. apríl 1940 til 16. mai 1945 undir seinna heimsbardaga.
Dagarnir eftir 9. apríl 1940, tá ið Danmark og Noreg vórðu hersett av Týsklandi, vóru ørkymlandi fyri føroyingar. Uttan fyrivaring varð alt samband við Danmark kvett. Telegrafsambandið steðgaði longu um morgunin tann 9. apríl og sambandið sjóvegis steðgaði av sær sjálvum. Løgtingið helt fundir við amtmannin um støðuna fyri at avgera, hvørji tiltøk skuldu setast í verk, nú sambandið til Danmark var kvett.
11. apríl frættist, at táverandi enski flotamálaráðharrin, Winston Churchill, hevði hildið røðu í bretska undirhúsinum, har hann viðgjørdi støðuna í Norðurlondum. Í røðuni segði Churchill m.a.:
- Vit eru eisini í hesi løtu í ferð við at herseta Føroyar, sum hoyra til Danmark og sum hermálsliga eru av stórum týdningi, og hvørs fólk hevur hug at taka hjartaliga ímóti okkum. Vit skulu verja Føroyar móti øllum harðskapi, ið stendst av krígnum, og vit fara at brynja okkum væl út til sjós og í luftini, til tann løtan kemur, tá ið vit fara at lata oyggjarnar aftur til eitt frælst Danmark, sum er loyst úr hørðu kúganini, tað er komið í av týska áganginum.
Hesi boðini mundu helst fáa ein og annan upp úr stólinum, og fólk skimaðust íkring og út á hav – men ikki skuggin av nøkrum breta so langt, eygað rakk.
So, um middagsleitið tann 12. apríl, komu tveir enskir oyðarar á Havnina. Tveir yvirmenn komu í land og fyrireikaðu myndugleikarnar upp á ta komandi hersetingina. Oyðararnir fóru avstað aftur, men longu dagin eftir komu teir aftur, hesuferð saman við tveimum vápnaðum trolarum og krússaranum Suffolk. Nú komu tann nýggi enski konsulin, Frederic Mason, og T. B. W. Sandall oberstur í land. Teir hildu stuttan fund við amtmannin og løgtingsformannin, sum handaðu teimum formlig mótmæli í góðsemju, og sostatt var Operation Valentine, bretska hersetingin av Føroyum, veruleiki.
So vórðu teir 250 heldur ørkymlaðu hermennirnir frá Royal Marines settir í land. Marinararnir høvdu ikki fingið at vita, hvar teir skuldu, og fleiri av teimum hildu, at teir vóru í Noregi.
Innihaldsyvirlit
Lovat Scouts[rætta | rætta wikitekst]
Hermennirnir hjá Sandall obersti vóru bara í Føroyum í tveir mánaðar. Tann 25. mai vórðu teir avloystir av Lovat Scouts. Skotska herdeildin var so stór, at teir kundu senda hermenn til so at siga allar oyggjarnar, og sambandið millum ungu hermennirnar og føroyingar varð sera gott. Hermennirnir gjørdust partur av samfelagnum og tóku lut í t.d. grindadrápi, kappróðri á Ólavsøku og sjúkraviðgerð av m. a. særdum sjómonnum av skipum, sum høvdu verið fyri álopi á sjónum.
Sum rímuligt er, kom meir enn so fyri, at ungir hermenn og føroyskar gentur funnu saman. Summir giftust og fingu børn undir útisetuni – og summir vendu aftur til Føroya eftir stríðslok fyri at giftast við føroyskum gentum.
Tað var tí ein sorgardagur tann 10. juni 1942, tá ið føroyingar noyddust at siga farvæl til Lovat Scouts, tá teir vórðu heintaðir av troppaskipinum Lady of Man, og fluttir heim aftur til Skotlands.
Eftir stuttan steðg í Skotlandi, vórðu teir flestu hermenninir í Lovat Scouts sendir til Kanada til stríðsvenjingar á høgum kavakløddum fjøllum. Í 1943 vórðu Lovat Scouts so sendir til Italiu, har teir luttóku í bardøgum til vápnahvíldina í 1945. Mannfallið var stórt í italsku atsóknini, og mangir av teimum ungu skotunum, sum í tvey ár høvdu haft sína dagligu gongd í Føroyum, lótu lív og ella vóru løstaðir í bardøgunum.
The Cameronians[rætta | rætta wikitekst]
Lovat Scouts vórðu avloystir av 12. herdeild av aðrari skotskari herdeild, Cameronians, sum vóru í Føroyum í eitt ár – frá á sumri 1942 til juni mánað í 1943. Eisini hesir hermennirnir vóru vælumtóktir millum føroyingar - eins og aðrar stríðs- og arbeiðseindir, sum komu til oyggjarnar. 12. deild av Cameronians høvdu væntað, at teir skuldu vera við í álopinum á meginlandið. Teir høvdu, sum undangongumennirnir, vant dúgliga meðan teir vóru í Føroyum, og hildu seg vera væl fyri til bardagar. Men soleiðis gekk ikki. Afturkomnir til Skotlands, varð 12. deild niðurløgd, tí at teir ikki høvdu haft møguleika at venja saman við øðrum hereindum, ið skuldu standa fyri álopinum á Evropu. Hermenn og yvirmenn vórðu fluttir til aðrar stríðseindir, og fleiri av teimum hermonnunum, ið høvdu verið í Føroyum, fóru til Norðurafriku, og haðani til Italiu, har teir luttóku í álopinum. Mangir teirra fullu ella særdust á vígvøllum.
Vágar[rætta | rætta wikitekst]
Á várið 1942 hevði bretska stríðsleiðslan gjørt av, at flogvøllur skuldi byggjast í Vágum, sum kundi veita stuðul til tann hermálsliga týdningarmikla flutningin um Atlantshav. Hetta førdi við sær, at talið av hermonnum í Føroyum øktist munandi. Tá harðast leikaði á, vóru upp móti 8000 hermenn í Føroyum, yvir 5000 av teimum í Vágunum.
Flogvøllurin og ein miðstøð fyri sjóflogfør á Leitisvatni vórðu bygd eftir sera stuttari tíð, og meðan byggingin stóð við, yddi tann annars so friðarliga Vágoyggin við hermonnum frá m. a. Royal Engineers, Royal Pioneers, Royal Artillery og Royal Air Force. Upprunaætlanin var at byggja eina flogstøð har vesturi við 50 flogførum, og yvir 1650 starvsfólkum. Men sum kríggið leið í 1943 – 44, broyttist hermálsliga støðan í Norðuratlantshavi, og hetta førdi við sær, at ætlanin við flogstøðini varð frágingin. Og flogvøllurin, sum upprunaliga skuldi hava tvær lendingarbreytir, endaði við teirri eini breytini. Í 1944 fór bretska hersetingarvaldið undir at flyta hermenn úr Føroyum aftur, og tá ið sigursskrúðgongan varð hildin í Havn tann 13. mai 1945, vóru bara 400 bretar við.
16. mai 1945 endaði bretska hersetingin í Føroyum. Men undir hersetingini vórðu bondini millum Føroyar og Bretland styrkt og hava verið góð síðan.
Bøkur[rætta | rætta wikitekst]
- Eric Linklater: The Northern Garrisons: The Army at War. London: His Majesty's Stationery Office, 1941
- John F. West: Faroe. The Emergence of a Nation. New York: 1972.
- Niels Juel Arge: Stríðsárini 1940-45. Tórshavn: Hvessingur, 1985-1990. (6 bd.)
- Jákup Thorsteinsson: „Løgting og amtmaður 1940 –1945“ Í: Løgtingið 150. Tórshavn 2002. (PDF-Download)
- James Miller: North Atlantic Front. The Northern Isles at War, Birlinn Limited 2003 (228 síður)


text:
National Football Conference
National Football Conference, er ein konferansa í NFL (National Football League) í USA. Har eru tvær konferansur (AFC og NFC), 16 lið eru úr báðum konferansum, og 6 lið úr báðum konferansum koma víðari til endaspælið.
Har eru 4 deildir í NFC, og tær eru deildar upp eftir øki.
NFC North Minnesota Vikings,Green Bay Packers, Chicago Bears og Detroit Lions
NFC East New York Giants, Philadelphia Eagles, Washington Redskins og Dallas Cowboys
NFC South Atlanta Falcons, New Orleans Saint, Carolina Panthers og Tampa Bay Buccaneers
NFC West Arizona Cardinals, San Francisco 49ers, Seattle Seahawks og St. Louis Rams


text:
Orð: R. J. Hughes
Lag: C. O. Earl
Týtt: Kajfinn Hammer
1. Bara Guð mín ófrið kendi,
bara Guð sá hjarta mítt;
nú í sól eins væl og skugga
slær mítt hjarta glatt og frítt.
Niðurlag: Ei eg veit ein vin sum Jesus,
sum so trúgvur mót mær er.
Kærleiki Hans varar ævigt
og hvønn dag Hann nær mær er.
2. Vinir koma, vinir svíkja,
bara Jesus standa man!
Hann kann loysa bond, sum binda,
tá eg biði svarar Hann.
3. Henda tíð er full av vandum,
Jesus er mítt hvíldarstað!
Tí er í Hans ríku frelsu
sál mín ævigt trygg og glað.


text:
Skallaørn
Skallaørnir (frøðiheiti: Haliaeetus leucocephalus) eru gitnar fyri styrki og stødd og verða tí ofta nýttar sum ímynd ella skjaldarmerki. Høgt uppi síggja teir smá djór í jørðini. Teir hava sterk, long bein við hvøssum klóm at taka fongin við, og hvast, krókut nev at skræða kjøt við. Við hvassa nevinum skræðir hon fongin í bitar.
Tjóðareyðkenni USA er skallaørnin, ið heldur til í USA. Hon tykist ber um høvdið, men tað kemst av, at munurin er so stórur á hvítu høvuðs- og hálsfjaðrunum og myrka fjaðurbúnanum á kroppinum. Hon etur helst fisk.
Flogið er um tveir metrar.


text:
Jógvan Hugo Gardar
09.12.2016 - 11:46
Tey sum hava hildið at einki leitivirksemi verður í grannalandinum fyri eystan í 2017, tey mugu hugsa um aftur. Tað eru heilt fitt av ætlanum um at fara at leita eftir olju og gassi.
Offshore skrivar at tey hava funnið fram til at minst 23 leitibrunnar fara í gongd í 2017.
Bæði Statoil og Lundin eru við í fleiri leitiætlanum, og tey samstarva um tað einu ætlanina, sum sigst vera tann mest spennandi, Korpfjallið í Barentshavinum.
Statoil er fyristøðufelag, og í samstarvsbólkinum eru eisini Chevron, Petoro, Lundin og ConocoPhillips.
Koppfjall-ætlanin umfatar millum fimm og sjey leitibrunnar. tað verður Songa Enabler sum skal bora hesar.


text:
Innritar tú teg sum brúkara, hevur tú hesar møguleikar:
Sum keypari:
- - Skráseta teg í Keyparasavninum
- - Biðja um framsýningar
- - Bjóða upp á ogn
Sum seljari:
- - Hvussu nógv hava heintað bústaðarlýsing av ognini
- - Hvussu nógv hava biðið um framsýning av ognini
Sum møguligur nýggjur seljari - Seljarasavn:
- - Tú hevur møguleika at skráseta teg og kanna, um INNI hevur keyparar til júst tína ogn
Innrita
Nýggjur brúkari
Um keyparasavnið
Hjá INNI kanst tú skráseta teg í okkara Keyparasavni, so tú fært ein t-post, hvørja ferð ein ogn verður lýst til sølu, ið hevur tín áhuga og hóskar til tín tørv.
Vit hava gjørt tað lætt hjá tær at velja, hvørji krøv tú setir til ognina, og hvørji eyðkenni og frámerki hon skal hava.
Tú kanst eisini velja út tínar yndisognir, so tú kanst fylgja við í og fáa ein teldupost, tá boð koma á ognina, tá ið prísuppskotið broytist, og tá ið ognin er tikin av sølulista. Teldupostar verða sjálvsagt ikki misnýttir ella útflýggjaðir 3. persóni.
Vit loyva okkum tó at senda t-post til tín, um onkur av okkara skuffusølum hevur tín áhuga / tørv. Talan er um eina skuffusølu, tá ið seljarin ikki vil hava ognina alment til sølu, men biður okkum um at bjóða hana fram til møguligar keyparar, sum vit koma í samband við.


text:
Soppar
Soppar er en storur lívveru bólkur, sum hoyrur til biota, sum er tættari í ætt við djór enn plantur. Torført er at staðfesta, um teir eru plantur ella djór. Soppar vaksa væl í myrkja, slavna skógarbotninum. Luftin er tung av leyvi, ið liggur og rotnar. Soppasløgini eru fleiri enn 100 000. Í soppafylkinum eru til dømis bjølgasoppar, hýggjsoppar og hattasoppar. Soppar eru leyvgróplantur, felagsheitið á øllum einføldum plantum. Flestu soppar eru rotplantur, sum súgva rotin evni úr jørðini og eru soleiðis í lívskringinum í náttúruni. Summir soppar liva sum snultarar á dýrum og plantum. Nógv soppasløg vaksa í slavnum skógum og fruktagóðari jørð, serliga um heystið. Summir soppar eru etandi, aðrir eru sera eitrandi. Vit nevna nógvar soppar hundaland; hetta eru hattasopparnir. Ovasti parturin er hatturin, miðparturin er leggurin, og í moldini er leyvið, ið sýgur føðsluevni upp. Millum rukkurnar uppi undir hattinum eru grókornini, sum lætt spjaðast við vindi og spíra árið eftir. Nógvir soppar elva sjúkur hjá fólki, dýrum og plantum. Men nógvir soppar verða brúktir til brygging og baking. Gersoppar fáa t.d. breyð at ganga.
Mong soppasløg eru etandi og verða nevnd átusoppar. Summir soppar ikki bara smakka væl, men eru heilsugóður matur. Champignon verður dyrkaður í slavnum, myrkum húsum í mógvi og rossatøðum. Soppasavnarar leita hvørt ár eftir villum átusoppum. Men fólk, ið taka soppar úti, eiga at vera varin og duga á at skyna, tí nógvir átusoppum. Hvørt ár doyggja fólk av soppaeitran. Tann friði, reyði flugusoppurin er eitrandi. Hvíti flugusoppurin er so eitrandi, bara tú smakkar á hann, kanst tú doyggja. Tí er umráðandi ikki at taka hann. Hann líkist nógv champignon.
Føroyskir soppar[rætta | rætta wikitekst]
Í Føroyum vita vit um meiri enn 600 ymisk soppasløg, nærum helvtin av teimum eru hattsoppar, t.e. soppar við hatti og leggi. Hattsopparnir í Føroyum kunnu skiftast sundur í tríggjar nærum eins stórar bólkar alt eftir, hvar ið teir vaksa.
- Um leið 100 sløg av hattsoppum eri úr viðarlundum, har ið teir mest sum allir onkursvegna hava samband við trøini. Hetta eru somu soppar, sum vaksa í skógum aðrastaðni í Norðurevropa, men talið á sløgum er væl minni í teimum føroysku viðarlundunum, helst tí allar viðarlundirnar her eru úr hesi øldini. Skulu soppar flyta um so stórar víddir, tekur tað tíð, og harumframt krevja nógvir viðarlundasoppar at vøksturin hevur ávísan aldur, so ríviligt av deyðum bløðum og nálum er lagst um botnin. Tí kunnu vit vænta, at nýggj sløg framyvir fara at stinga seg upp í okkara viðarlundum.
- Okkurt um 100 sløg av hattsoppum eru á fjøllunum, og fleri teirra vaksa nær tengdir at lágu pílarunnunum, sum er her. Fyri tað mesta eru hetta somu sløg sum vaksa á samsvarandi støðum á Alpunum, í Noregi og Íslandi. Enn eru hesir soppar ikki nóg væl granskaðir hvørki í Føroyum ella úti í heimi.
- Endiliga vaksa okkurt um 100 sløg av hattsoppum á graslendi - á grønu líðunum á láglendi. Av soppunum á graslendi eru vakshattarnir teir litfagrastu. Her verður eitt lítið úrval lagt fram.


text:
Jarðfrøði
Jarðfrøði ella geologi er læran um bygnaðin á jørðini, t.d. um tey ymisku jarðløgini, virksemi á jørðini, so sum eldgos og jarðskjálvtar, og um jarðarsøguna, so sum ístíðir og hvussu landslagi er broytt gjøgnum tíðina.
Ein sum fæst við jarðfrøði sum yrki, verður nevndur ein jarðfrøðingur.
Føroyar eru úrslit av stórum eldgosvirksemi í økinum fyri 55 milliónum árum síðani. Føroyar eru skaptar í 3. og endaligu spjaðingini av Atlantshavinum, sum enn er virkin.
Atlantshavið breiðkar so við og við, sum Europa-plátan og Afrika-plátan flytar seg burtur frá Norður- og Suðurameriku-plátunum. Eitt nú breiðkast Ísland í løtuni við 7 cm árliga.


text:
Andras Guttormsson
Andras Guttormsson (føddur umleið 1490, doyði 1544, búði í Kálgarði í Sumba, ættaður úr Noregi) var løgmaður í Føroyum 1531 - 1544[1].
Hann er faðir Guttorm Andrasson, sum gjørdist løgmaður eftir faðirin.
í desember 1531 fekk Andras Guttormsson tilnevning frá Fríðriki kongi I til starvið sum løgmaður í Føroyum. Hann skuldi gera løgmanseið sín til Joachim Wullenweber, kongsins fúta og Føroya fólk ("menige almue"), helst á Føroya Løgtingi. Hann skuldi veita hvørjum manni, fátækum og ríkum, lóg og rætt eftir Sankta Ólavs kongs og Noregs lóg. Andras Guttormsson búði í Kálgarði í Gørðum í Sumba og hann var Føroya løgmaður til 1544.
Kálgarðsbóndin Guttormur (Løgmaður), átti ellivu merkur av Víkini; Jenis í Laðangarði átti tað tólvtu. Men Jenis legði eina mørk sína móti einari kálgarðsbóndans mørk og so eydnu sína ímóti hinum tíggju. Hann spurdi tá kálgarðsbóndan um hann vildi ikki leggja felag við seg, tí hann, Jenis, hevði so góða eydnu og hin onga. So løgdu teir felag (tó at Kálgarður var løgmansgóðs og tí ikki átti at vera lagt í felag) og síðan treivst væl hjá báðum. Men ongantíð sótu teir væl um sátt og skiltust síðan aftur úr felaginum. So visti eingin av, fyrr enn Jenis gjørdi ferð niður til Danmarkar til at stevna løgmanni. Ein dagin, sum kálgarðsbóndin stendur úti fyri durum, sær hann ein bæriligan reyðklæddan mann koma ríðandi oman á Krossjarðargarðar og spyr, um nakar veit, hvør maður hatta er. Tá varð honum aftursvarað, at tað var sjaldsamt, at hann skuldi ikki vita, at hatta var Jenis í Laðangarði, sum hevði verið niðri eitt heilt ár og nú var afturkomin. Ikki frættist tíðindi úr Laðangarði til Kálgarðs, tó at skamt var ímillum — so hatskir vóru teir hvør á annan, Laðangarðsbóndin og Kálgarðsbóndin. Stutt var umliðið, tá ið bræv kom til løgmans frá kongi, at hann skuldi búgva ferð sína niður til at verja seg fyri slíkum, sum honum var um kent. Men av tí at løgmaður var vorðin gamal og orkaði illa at ferðast, tók sonurin, Guttormur Andrasson, ferðina uppá seg.
Keldur[rætta | rætta wikitekst]
- Jakob Jakobsen: ”Færøske folkesagn og æventyr”, 1898-1901
Gilli | Sjúrður | Símun | Dagfinnur Halvdanarson | Haraldur Kálvsson | Roald | Jørundur Skógdrívsson | Tórmóður Sigurðsson | Andras Guttormsson | Guttormur Andrasson | Jógvan Heinason | Ísak Guttormsson | Pætur Jákupsson | Tummas Símunarson | Zakarias Tormóðsson | Jógvan Justinusson | Jógvan Poulsen | Balzer Jacobsen | Jógvan Poulsen | Jákup Jógvansson | Jóhan Hendrik Weyhe | Sámal Pætursson Lamhauge | Hans Jákupsson Debes | Thorkild Fjeldsted | Jacob Hveding | Johan Michael Lund | Jørgen Frantz Hammershaimb


text:
Tú ert komin eftir eini slóð til eina síðu, ið ikki er til enn. Skriva í kassan niðanfyri, um tú vilt byrja uppá hesa síðuna. (Sí hjálparsíðuna um tú ynskir fleiri upplýsingar). Ert tú komin higar av einum mistaki, kanst tú trýsta á aftur-knøttin á kagaranum.
Upprætta Bólkur:Vísind
Ávaring: Tú ert í ferð við at upprætta eina síðu, sum áður er blivin strikað.
Tú eigur at umhugsa, hvørt tað er passandi at halda fram við at rætta hesa síðuna. Strikingar og flytingar loggurin (søgan) fyri hesa síðuna eru at finna her fyri at lætta um:
- 23. sep 2011 kl. 16:46 Rhubella Marie (Kjak | íkøst) deleted page Bólkur:Vísind (innihaldið var: 'Kudos! What a neat way of tihnikng about it.' (og einasti rithøvundur var '174.129.12.6'))
Forskoðan
Minst til at hetta bara er ein forskoðan. Tínar broytingar eru ikki goymdar enn! → Far til økið har ið tú kanst gera rættingar
Hesin bólkur inniheldur ongar greinir ella miðlar í løtuni.


text:
Ring til okkara
Tú kanst seta teg í samband við okkum á telefon 330 330.
Telefontíðirnar eru mánadag til fríggjadag kl. 9-17, hósdag tó kl. 9-18.
Skriva til okkara
Tú ert vælkomin at senda okkum eitt teldubræv.
Send teldubrævið til kundi@banknordik.fo, so svara vit skjótast gjørligt.
Slepp undan bíðingartíð
Vanliga er lítil bíðingartíð, um tú ringir millum kl. 9 og 11.
Tú kanst vænta longri bíðingartíð, um tú ringir millum kl. 12 og 13 umframt 15 og 16.
Finn deild
Her finnur tú telefonnummar og bústað hjá deild tíni. Deildirnar hava opið mánadag -fríggjadag frá kl. 10-16, hósdag tó kl. 10-17.
Danmark og Grønland
- Finn deildir í Danmark (far til banknordik.dk)
- Finn deild í Grønlandi (far til banknordik.gl)